
PREDGOVOR 


Neka je beskrajna hvala i zahvala Allahu 
Uzvišenom, koji nas j e Svoj om dobrotom i plemenitošću 
uveo u postojanje iz ničega; koji nas je među brojnim 
stvorenjima učinio Svojim najčasnijim stvorenjima - 
ljudima; koji nam je darovao blagodat imana - ključ 
vječne sreće; koji nas je učinio sretnim pripadnicima 
ummeta Njegovog najdražeg Poslanika, s.a.v.s.; i 
koji nas je počastio Kur’anom Časnim - najljepšim 
govorom i najvećom mu’džizom. 

I neka su beskrajni salavati i selami Muhammedu 
Odabranom; koji je poslan kao milost svjetovima; koji 
je dostavio svjetlo islama ljudskom rodu u vremenu 
kada je čovjek u mraku neznanja bio izgubio čast i 
ljudsko dostojanstvo, pa je od zajednice poludivljih 
ljudi sagradio najbolju i najvrjedniju civilizaciju u 
historiji. Neka je salavat i selam njegovom čistom Ehli 
bejtu i plemenitim ashabima. 


Povratak u Džennet - praiskonsku domovinu 
našega oca, Adema, alejhis-selam, moguć je samo 

robovanjem Uzvišenom Allahu na način kako to 
On Uzvišeni traži on nas. U tom pogledu Uzvišeni 
Gospodar je ljudskom rodu darovao dva veličanstvena 
vodiča: Kur’an Časni i Svoga Poslanika, sallallahu 
alejhi ve sellem. 

Kur’an Časni je dar koji je Allah Uzvišeni preko 
Svog posljednjeg poslanika, Muhammeda, sallallahu 
alejhi ve sellem, darovao ljudskom rodu, kao spas 
od provalija zabluda u koje se čovjek može strovaliti, 
ukoliko njegov razum i njegova srčana stremljenja 
nisu odgojeni i oplemenjeni Objavom (wahj). 

Plemeniti Poslanik, sallallahu alejhi ve sellem, 
predstavlja jedinstven božanski dar, jer je on svojim 
ličnim primjerom pokazao ljudskom rodu kako će 
živjeti u skladu sa kur’anskim propisima (ahkam) 
i etikom (ahlak); svojim plemenitim životom je 
potvrdio da je islam vjera istine i sreće u pravom 
smislu. 

Dakle, čovjek je došao na ovaj svijet da realizuje 
mudrost cilja svoga postojanja; da istinski spozna 
Allaha Uzvišenog i da Mu na najljepši način robuje. 
To podrazumijeva, da svoj život uredi u skladu sa 
Kur’anom Časnim i veličanstvenim Sunnetom, a to 
znači da slijedi Allahovog Poslanika, sallallahu alejhi 
ve sellem, i usvoji njegov ahlak, budući je on živi tefsir 
Kur’ana (tj. njegove riječi i djela predstavljaju najbolje 

tumačenje Kur’ana, o.pr.). Čovjek će na taj način moći 
demonstrirati Allahovu vjeru na zemlji. 

Uzvišeni Allah nas u Kur’anu obavještava da će 
na Sudnjem danu pitati čovjeka za svaku blagodat 
koju mu je darovao na ovom svijetu . 1 Budući da 
su Kur’an i Sunnet dvije velike blagodati kojima 
smo počašćeni, okrenuti lice od njih i zanemariti 
njihov svijetli put predstavlja veliku nezahvalnost i 
nepoznavanje njihove vrijednosti, što će na koncu biti 
uzrok vječne i nesnosne patnje. 

Ne smijemo zaboraviti da je naša zauzetost 
Kur’anom i Sunnetom, ustvari, najbolji pokazatelj naše 
ljubavi i privrženosti Allahu i Njegovom Poslaniku, 
sallallahu alejhi ve sellem. 

Mi smo priredili ovo skromno djelo sa željom 
da njime preispitujemo svoju ljubav prema Allahu i 
Njegovom Poslaniku, sallallahu alejhi ve sellem; da 
svakim danom uvećavamo svoju bliskost sa Kur’anom 
i druženje sa Allahovim Poslanikom, sallallahu alejhi 
ve sellem. 

Prilikom pisanja ovog djela, koristili smo se 
djelima i člancima koje smo prethodno objavili, tako 
da ono predstavlja svojevrstan rezime onoga što smo 
napisali na ovu temu. Neka Uzvišeni Hakk u svakoj 


1 Vidi: Et-Tekasur, 8. 

prilici poveća svjetlo Kur’ana i Sunneta u našim 
srcima i neka nam omogući da se istinski okoristimo 
njihovim svjetlom upute. 

Iako smo došli na ovaj svijet četrnaest vijekova 
poslije smrti Pejgambera milosti, sallallahu alejhi 
ve sellem, naša najveća želja i ideal na ovome svijetu 
jeste da zaslužimo njegovu blagonaklonost koju je 
istakao riječima: „ Poželio sam da vidim svoju braću!“ 
(U predaji koju je zabilježio Muslim, navodi se da su 
ashabi upitali: „Zar mi nismo tvoja braća, Allahov 
Poslaniče?“, na što j e on rekao: ,,Vi ste moji ashabi, amoja 
braća su oni koji će doći nakon mene. “ O.pr.) Naša želja 
je da budemo makar jedna sitna kap kiše blagoslova 
i upute koja je na zemlju došla sa Pejgamberovim, 
alejhis-selam, proljećem, a koja se izliva na zemlju sve 
do našeg vremena. U hadis-i šerifu Sultan vjerničkih 
srca, sallallahu alejhi ve sellem, rekao je: 

„Мој ummet je poput kiše. Ne zna se da li je bolji 
njen početak ili njen kraj.“ (Tirmizi, Edeb, 81/2869; Ahmed, 
III, 130) 

Molim Uzvišenog Hakka da sve nas, Svojom 
dobrotom i plemenitošću, učini od onih sretnih 
robova koji su spoznali vrijednost Kur’ana Časnog, 
kao nadnaravnog govora i njegov živi tefsir, 
Resulullaha, sallallahu alejhi ve sellem; od onih koji 

žive na ovom prolaznom svijetu u svjetlu Kur’ana i 
Sunneta i koji će time postići vjećni spas na ahiretu! 

Amin ! 2 


Osman Nuri TOPBAŠ 
Mart, 2014. 
Uskudar/Istanbul 


2 Zahvaljujem se Ismailu Hakkiju Uzunu i Mehmedu Akifu 
Giinayu, koji su pružili nesebičnu pomoć u pripremi ovog 
djela, uz dovu Uzvišenom Rabbu da njihov trud učini trajnom 
sadakom. 

- 

Muhammed, 

sallallahu alejhi ve sellem 


„А tebe smo (Poslaniče) samo kao milost 
svjetovima poslali.“ (El-Enbija, 107.) 

,,Mi Kur’an pun mudrosti objavljujemo, i na 
istinit način se on objavljuje. A tebe smo (Poslaniče) 
poslali samo zato da radosne vijesti donosiš i da 
opominješ.” (El-Isra, 105) 












Milost svjetovima: 

MUHAMMED, sallallahu alejhi ve sellem 


Milost svjetovima 


Naš plemeniti Poslanik, sallallahu alejhi ve sellem, 
predstavlja „svjetiljku koja sija“ (siradžun munir) za 
cijelo čovječanstvo. 

On, sallallahu alejhi ve sellem, među ljudima 
predstavlja jedinstven primjer Božijeg stvaranja... On 
je dar ljudskome rodu kao najbolje mjerilo ponašanja 
i kao najbolji primjer ličnosti... 

Izrazom časnog ajeta on je poslan kao „milost 
svjetovima“... 


Dakle, Uzvišeni Allah je upravo njega učinio 
milošću svim živim i neživim stvorenjima, zemlji i 
kamenu, rijekama i morima, vremenu i prostoru, a 
posebno ljudskom rodu... 

Odabran još od praiskona... 

Ljudski rod je počašćen njegovim stvaranjem i 
njegovim poslanjem, a Uzvišeni Gospodar mu je još 
u praiskonu dosudio Svoju ljubav. Na tu činjenicu 
ukazuje nam slijedeći hadis-i šerif: 

„Kada je Adem, alejhis-selam, shvatio svoju (po) 
grešku zbog koje je izveden iz Dženneta, rekao je: 

Gospodaru moj! Molim Te za oprost ugledom 
Muhammeda! 

Uzvišeni Allah je rekao: 

Ademe, otkud ti znaš Muhammeda, kada ga 
još nisam ni stvorio? 

Gospodaru moj, - rekao je Adem, a.s., - kada 
si me stvorio i udahnuo mi dušu, podigao sam glavu 
i na stubovima Arša vidio ispisano: ‘La ilahe illallah, 
Muhammedu’r-Resulullah’ (Nema Boga osim Allaha, 
Muhammed je Allahov poslanik). Znao sam da pored 
Tvoga imena može stajati samo ime Tebi najdražeg 
stvorenja! 

Na to je Uzvišeni Allah rekao: 

Istinu si rekao, Ademe! Uistinu mije on najdraži 
među stvorenjima... Kada si učinio dovu njegovim 
ugledom, Ja sam ti oprostio. Da nije Muhammeda, ni 
tebe ne bih StVOrioT (Hakim, Mustedrek, II, 672) 

Pravi bajram... 

Mevlana Dželaluddin Rumi, Allah mu se 
smilovao, u stihu je lijepo kazao: 

Dođi, o dušo! Pravi je bajram u susretu sa 
Muhammedom, 

jer je svjetlost ovoga svijeta ukrašena njegovim 
svjetlom. 

Pokornost njemu je pokomost Allahu... 

Onaj ko voli Allaha i želi da Allah voli njega, dužan 
je da bude pokoran Njegovom Poslaniku, sallallahu 
alejhi ve sellem. To je zbog činjenice, što je pokornost 
Poslaniku, ustvari, pokornost Allahu Uzvišenom. U 
Kur’anu Časnom Allah Uzvišeni kaže: 

„Опај ko se pokorava Poslaniku, pokorava se i 
Allahu!“ (En-Nisa, 80) 

Također, Allah Uzvišeni nas obavještava da 
je Njegovu ljubav moguće postići pokoravanjem i 
slijeđenjem Njegovog plemenitog Pejgambera, 
sallallahu alejhi ve sellem: 

„Reci (Vjerovjesniče!): ‘Ako Allaha volite, mene 
slijedite, i vas će Allah voljeti i grijehe vam oprostiti!’ 
- A Allah prašta i samilostan je...“ (Ali Imran, 31) 

Njegov život je tefsir Kur'ana 

Uzvišeni Allah u časnim ajetima kaže: 

„Donosi ga povjerljivi Džibril na srce tvoje 
(Poslaniče), da opominješ na jasnom arapskom 
jeziku!“ (Eš-Šu’ara, 193-195) 

Dakle, Kur’an Časni je objavljivan na srce našeg 
plemenitog Pejgambera, sallallahu alejhi ve sellem, 
odakle se manifestovao na sva njegova stanja - njegov 
govor, postupke, svijest; jednom riječju, na svaki 
djelić njegovog života. Prema tome, vjerovjesnički 
život našega Pejgambera, sallallahu alejhi ve sellem, 
u trajanju od 23 godine, predstavlja, ustvari, živi 
tefsir Kur’ana. Uzvišeni Allah je sve istine i moralne 
vrijednosti demonstrirao kroz njegovu ličnost, tako 
da tajne i mudrosti Kur’ana postaju razumljive tek 
slijeđenjem Poslanika, sallallahu alejhi ve sellem, i 
usvajanjem udjela u njegovoj duhovnosti i ponašanju. 

Časna levha u historiji čovječanstva 

Muhammed Mustafa, sallallahu alejhi ve sellem, 
u historiji je jedini poslanik i jedini čovjek čiji je 
cijeli život, do najsitnijih detalja, zabilježen u pisanim 
djelima. Život i djelo poslanika prije njega, koji su 
također upućivali ljudski rod pravim putem, sačuvani 
su u veoma maloj mjeri, dok je njegov životopis, 
budući je on Vjerovjesnik ahiri zemana (tj. Vjerovjesnik 

u vremena pred Sudnji dan, o.pr.), zabilježen zajedno 
sa njegovim govorom i djelima u potpunosti. Na taj 
način je zabilježen životni put i ispisana životna levha 
najljepšeg uzora u povijesti čovječanstva. Pored toga, 
dobrotom Uzvišenog Allaha, njegov časni životopis 
(siret) stoljećima se prenosi iz generacije u generaciju 
i tako će nastaviti do Sudnjega dana. 

Okean vrijednosti 

Životopis (ličnost, vrijednosti i vrline) 
predvodnika svih vjerovjesnika, Muhammeda 
Odabranog, sallallahu alejhi ve sellem, predstavlja 
duboki okean. Prema vjerodostojnim predajama, 
on je odlikovan svim vrijednostima i osobenostima 
koje su posjedovali 124 hiljade Allahovih poslanika 
i vjerovjesnika, alejhimus-selam, koji su poslani prije 
njega. Pored toga, on je, u pogledu lijepoga odgoja, 
vladanja i vrlina dostigao najviši nivo i kao takav 
postao uzor cijelom čovječanstvu do Sudnjega dana. 
Stoga je on, Vjerovjesnik ahiri zemana, sallallahu 
alejhi ve sellem, rekao: 

„Poslan sam da upotpunim lijepo ponašanje 
(ahlak).“ (Malik, Muvetta, Husnul-huluk, 8) 

Vrhunac lijepog ahlaka 

Cilj govora o lijepom ahlaku jeste usvajanje vrlina, 
odgoja i ponašanja plemenitog Poslanika, sallallahu 

alejhi ve sellem. Vrijednost njegovog ahlaka potvrđuje 
i hvali Uzvišeni Allah u Kur’anu, rekavši: 

,,Ti si, zaista, najljepšeg ahlaka!“ (El-Kalem, 4) 

Kada je hazreti Aiša, naša majka, radijallahu 
anha, upitana o njegovom ahlaku, rekla je: 

„Njegov ahlak bio je Kur’an !“ (Muslim, SalatuT- 
musafirin, 139) 


Osjećaj zahvalnosti 

Ljubav i uljudnost prema Resulullahu, sallallahu 
alejhi ve sellem, kao i slijeđenje njegovog sunneta 
predstavljuju ispit bogobojaznosti za naša srca. („Опе 
koji utišaju glasove svoje pred Allahovim Poslanikom - a to su oni 
čija je srca Allah prekalio u bogobojaznosti - čeka oprost i nagrada 
velika." El-Hudžurat, 3-4) 


Srce koje ne osjeća zahvalnost prema njemu, 
ustvari i nije srce. To je zbog činjenice što je njegov 
cijeli život protekao u trudu i borbi za uputu i spas 
čovječanstva. 

Mevlana Dželaluddin Rumi kazuje: 


O čovječe, koji si danas počaščen islamom, 


da nije bilo Ahmedove (a.s.) borbe i truda kojim je 
porušio kipove, 



sada bi ih ti obožavao kao što su to činili tvojipreci! 

Jedinstven primjer predanosti i 

pouzdanja u Allaha 

Resulullah, sallallahu alejhi ve sellem, doživio je 
mnogobrojna iskušenja na Allahovom putu i savladao 
niz prepreka i nedaća. Rekao je: „...Niko na Allahovom 
putu nije uznemiravan i mučen kao ja...?“ (Tirmizi, 
Kijame, 34/2472) 

Pored toga, doživio je veliku bol tako što je šestero 
njegove djece umrlo prije njega. Samo jedno njegovo 
dijete umrlo je poslije njega. U Taifu je ponižavan i 
kamenovan. Srce mu se kidalo zbog mučenja koja su 
preživljavali prvi muslimani. Na Uhudu je izgubio 
skupinu dragih ashaba, među kojima je bio njegov 
voljeni amidža Hamza i plemeniti Mus’ab. Kod 
bunara Me’une i Redži’a ubijeni su njegovi najbliži 
ashabi koji su bili najbolji poznavaoci Kur’ana... 

Međutim, nijedno od tih iskušenja nije moglo 
pokvariti ravnotežu ili oslabiti čvrstinu njegovog srca. 
Sva iskušenja je prevazilazio strpljivo i zadovoljan 
Allahovom odredbom. Nije se obazirao na prolazne 
nedaće. Premda je njegovo srce trpilo bol, na 
njegovom blagoslovljenom licu je uvijek bio prisutan 
osmijeh. Niko ga nije vidio namrštenog, kiselog ili 
smrknutog lica. Njegovo srce je bilo uvijek zajedno sa 
Uzvišenim Allahom, stoga su se njegov srčani mir i 
spokoj odražavali na njegovom blagoslovljenom licu. 

Jednom riječju, Uzvišeni Hakk je Svog odabranog 
Poslanika, sallallahu alejhi ve sellem, učinio najljepšim 
uzorom ummetu i na njegovom primjeru nam pokazao 
kako se u svakoj životnoj situaciji treba oslanjati 
na svog Gospodara - predani Njemu i zadovoljni 
Njegovom odredbom. 

Uvijek najpouzdaniji i najmilostiviji 

Čak su i najveći protivnici našeg plemenitog 
Pejgambera, sallallahu alejhi ve sellem, priznavali 
njegovu pouzdanost i povjerljivost. Zvali su ga 
,,E1-Emln“. Potvrđivali su da on nikada nije izgovorio 
laž. Čak i kada su ustali da se bore protiv njega, 
imali su potpuno povjerenje u njega. I dalje su mu 
povjeravali svoje zlato i dragocjenosti koje je on čuvao 
u svojoj kući. Dakle, koristili su njegovu iskrenost 
i povjerljivost, iako nisu povjerovali u njegovo 
poslanstvo. Nekoliko godina poslije iscrpljujućeg i 
nepravednog bojkota prema muslimana u Mekki, a 
nakon što su muslimani preselili u Medinu, mušrike je 
zadesila suša i nestašica, pa su utočište i pomoć našli 
kod plemenitog Poslanika, sallallahu alejhi ve sellem. 


Nikada nije prekršio obećanje 

Allahov Poslanik, sallallahu alejhi ve sellem, 
uvijek je ispunjavao dato obećanje. Čak je i njegov 

najveći neprijatelj, Ebu Sufjan, prije nego je primio 
islam, bio upitan od strane Herakla: 

Događa li se da on (Vjerovjesnik) pogazi dato 
obećanje? 

Na to je Ebu Sufjan odgovorio: 

Ne, on ne krši dato obećanje! 

Čak su i nevjernici vjerovali da govori 

istinu 

Jednom prilikom su mušrici na čelu sa Ebu 
Džehlom rekli Allahovom Poslaniku, sallallahu alejhi 
ve sellem: 

Muhammede, tako nam Boga, mi tebe ne 
smatramo lašcem, jer ti si među nama najpouzdaniji 
čovjek. Međutim, mi poričemo to što nam dostavljaš! 

Tako su oni odbili prihvatiti istinu koju je njihova 
savjest prihvatala, jer su slijedili strasti svoje duše. 
Uzvišeni Hakk je njihovo stanje iznio na vidjelo 
objavljujući sljedeći ajet: 

,,Mi znamo da tebe zaista žalosti to što oni 
govore. Oni, doista, ne okrivljuju tebe da si ti lažac, 
nego nevjernici poriču Allahove riječi.“ (El-En’am, зз) 

Volio je povjerljivost 

U danima dok je trajao pohod na Hajber, iz 
jevrejskih redova Resulullahu, sallallahu alejhi ve 
sellem, došao je čobanin po imenu Jesar. Nakon što 
je razgovarao sa Resulullahom, prihvatio je islam i 
izjavio da želi preći u muslimanske redove. Međutim, 
Allahov Poslanik, sallallahu alejhi ve sellem, rekao mu 
je, da prvo vrati ovce njihovim vlasnicima, a potom 
da se priključi muslimanima. To je zatražio od njega, 
iako je opsada potrajala dugo, a muslimanska vojska 
ostala bez hrane. Nema sumnje da je ovaj postupak 
plemenitog Pejgambera, sallallahu alejhi ve sellem, 
najljepši primjer odgovornosti i povjerljivosti u poslu 
za koji smo se obavezali da ćemo uraditi. 

Bojte se Allaha u pogledu prava komšije 

Plemeniti Pejgamber, sallallahu alejhi ve sellem, 
zahtijevao je da se poštuje pravo komšije. U poznatom 
hadis-i šerifu je rekao: 

„Džebrail mije toliko preporučiovao pravo komšije 
da sam pomislio da će komšije nasljeđivati jedni druge.“ 
(Buhari, Edeb, 28; Muslim, Birr, 140) 

Također je rekao: 

„Nije vjernik ko zanoći sit dok zna da je njegov 
komšija gladan!" (Hakim, Mustedrek, II, 15; Hejsemi, 
Medžmeu’z-zevaid, VIII, 167) 

U drugom hadisu je rekao: 

„Komšija koji je kjafir ima jedno pravo, a komšija 
koji je musliman ima dva prava, dok komšija koji je 
musliman, a uz to ti je i rođak, ima tri prava.“ (Sujuti, 
Džamiu’s-sagir, I, 146) 

Ne treba zaboraviti da se u prava komšije ubraja i 
to da ne gledaš u njegov prozor, da ga ne uznemiravaš 
mirisom hrane, da se ne odnosiš prema njemu na 
način koji on ne voli i drugo. 

Bio je najhrabriji 

Nije moguće zamisliti nikog hrabrijeg od 
Resulullaha, sallallahu alejhi ve sellem. U toku 
njegovog života niko ga nije vidio preplašenog od 
straha pred neprijateljem. Čak i u najtežim situacijama 
je pokazivao neviđenu strpljivost i čvrstinu, tako da 
nikada nije postupao nepromišljeno, kao što neki ljudi 
postupaju usljed panike ili straha. 

Hazreti Alija, radijallahu anhu, koji je bio poznat 
po svojoj hrabrosti i neustrašivosti, rekao je: 

,,Mi smo se u najtežim trenucima sklanjali iza 
leđa Allahovog Poslanika, sallallahu alejhi ve sellem. “ 
(Muslim, Džihad, 79) 

Pejgamber oprosta 

Pejgamber milosti, alejhis-salatu ves-selam, 
oprostio je čak i Vahšiju, koji je ubio njegovog 
voljenog amidžu hazreti Hamzu, radijallahu anhu, 
i Hindi, koja ga je ponukala na taj čin. Kada su 
Vahši i Hinda prihvatili islam, plemeniti Pejgamber, 
sallallahu alejhi ve sellem, pokazao je svoju milost 
oprostivši im. Oprostio je čak i Hebbaru ibn Esvedu, 
koji je kopljem oborio sa deve njegovu voljenu kćer, 
hazreti Zejneb, radijaUahu anha, nakon čega je ona 
pobacila nerođeno dijete i ubrzo nakon toga umrla. 
Kada je ovaj nesretnik počašćen imanom i kao vjernik 
došao kod milostivog Pejgambera, sallallahu alejhi ve 
sellem, on mu je oprostio. 

Oprostio je i mušricima Mekke koji su dugi niz 
godina njega i muslimane mučili i proganjali. Na 
dan osvojenja Mekke, kada je imao priliku da im se 
osveti zbog zla koje su počinili, plemeniti Poslanik, 
sallallahu alejhi ve sellem, rekao im je, dok su oni bili 
okupljeni u Haremu Ka’be: 

„О Kurejšije, šta mislite šta ću sada uraditi sa 
vama?“ 

Oni su rekli: 

,,U nadi da ćeš postupiti dobro, kažemo: Učini 
dobro, ti si brat plemeniti i sin si brata plemenitog.“ 

Na to je Allahov Poslanik, sallallahu alejhi ve 
sellem, rekao: 

„Reći ću vam ono što je Jusuf svojoj braći rekao: 

c ...Ja vas sada neću koriti: - reče - Allah će vam 
oprostiti, od milostivih On je najmilostiviji!’" (Jusuf, 
92) 

Potom je rekao: „Idite, konačno ste slobodni!“ 

Zbog ove njegove milosti i oprosta, koji izviru 
iz islamskog morala, mnoga zamrla srca su oživjela i 
počašćena su imanom. 

Srce koje kuca sa milošću 

Uzvišeni Allah kaže: 

„Došao vam je Poslanik, jedan od vas, teško mu 
je što ćete na muke udariti, jedva čeka da pravim 
putem pođete, a prema vjernicima je blag (reuf) i 
samilostan (rahlm).” (Et-Tevbe, 128) 


Dova je uvijek bila prisutna na njegovim 
usnama 


Kada je otišao u Taif da poziva u islam, stanovnici 
Taifa - koji bijaše idolopoklonici i oholi ljudi - 
navratiše svoje sluge i lude koji ga gađaše kamenicama 
i tako izranjavaše. Dođe mu tada Džibril i melek koji 
je zadužen za planine, koji mu reče: 

„ Ako želiš da srušim na njih ova dva brda - učinit 
ću to?!“ 

Na to je plemeniti Pejgamber, sallallahu alejhi ve 
sellem, čije nježno i milostivo srce nije bilo zadovoljno 
njegovim prijedlogom, rekao: 

,,Ne! Ja želim da Allah od njihovog potomstva 
izvede na Pravi put one koji će vjerovati u Allaha, 
Jednog, Jedinog, i koji Mu neće pripisivati ortaka!“ 
(Buhari, Bed’uT-halk, 7; Muslim, Džihad, 111) 


Profinjenost bez premca 


Naš plemeniti Pejgamber, sallallahu alejhi 
ve sellem, tokom cijeloga života nije nikoga 
uvrijedio. Uvijek je preporučivao opraštanje. Zbog 
nesvakidašnjeg stida i profinjenosti, kojima je bio 
odlikovan, nikada nije iznosio javno nečiju grešku i ne 
bi je govorio nikome u lice. Kada bi kod nekoga vidio 
nešto što mu se nije sviđalo, govorio bi: „Štaje nekim 
Ijudima pa rade to i to...“ Nekada bi na nedostatak ili 
grešku kod svojih ashaba ukazao na profinjen način, 
govoreći: „Šta mijepa vas vidim da radite tako i tako... “ 



Jednom prilikom Allahov Poslanik, sallallahu 
alejhi ve sellem, jeo je zajedno sa svojim ashabima 
jelo koje je bilo pripremljeno od mesa deve. Kada su 
ustali da klanjaju namaz, neko od prisutnih je pustio 
vjetar čiji se neprijatan miris raširio u zraku. Da ne bi 
osramotio onoga koji je to učinio, Allahov Poslanik, 

sallallahu alejhi ve selem, rekao je: „Neka uzmu abdest 
svi oni koji sujeli meso deve!“ Na taj način svi prisutni 
su obnovili abdest. 

Najljepše lice 

Blagoslovljeno lice našeg plemenitog Poslanika, 
sallallahu alejhi ve sellem, ulivalo je mir i pouzdanje. 
Njegovo lice bilo je najljepše. Njegova duhovna ljepota 
odražavala se i na njegovom licu. 

Abdullah ibn Selam bio je jedan od jevrejskih 
učenjaka koji je iz znatiželje došao da vidi ResuluUaha, 
sallallahu alejhi ve sellem, čim je stigao u Medinu. 
Kada je ugledao njegovo lice, rekao je: 

„Ovo lice ne može biti lice lašca!“, a potom je 
prihvatio islam. 

Ljepota, svjetlost i ljupkost lica plemenitog 
Poslanika, sallallahu alejhi ve sellem, bili su toliko 
upečatljivi da je njegovo lice bilo dovoljno kao dokaz 
koji potvrđuje istinitost njegovog poslanstva. 

Da su vidjele njegovo lice... 

Hazreti Aiša, naša majka, radijallahu anha, 
u stihovima je ovako opisala ljepotu plemenitog 
Pejgambera, sallallahu alejhi ve sellem: 

DasuEgipćani čuli kakoje lijepo njegovo ćudoređe, 

ne bipridavali nikakvu važnost Jusufovoj Ijepoti... 

Da su žene koje su korile Zulejhu vidjele njegovo lice, 

ne biposjekle svoje ruke, nego biposjekle svojaprsa... 

Pejgamber milosti 

O samilosti i blagosti našeg Pejgambera, sallallahu 
alejhi ve sellem, hazreti Aiša, naša majka, radijallahu 
anha, kazala je sljedeće: 

„Nikada Resulullah, sallallahu alejhi ve sellem, 
nije udario rukom nikoga osim u borbi na Allahovom 
putu. Nikada nije udario ženu, slugu ili nekoga od 
Ijudi. Nikoga nije uznemiravao svojim govorom, ili 
postupcima, i nikome se nije osvetio zbog nepravde koja 
je učinjena njemu lično...!“ (Muslim, Fedail, 79) 

Darežljivost bez straha od siromaštva 

Nije moguće istinski predstaviti njegovu 
darežljivost i plemenitost, jer je on udjeljivao bez 
imalo straha od neimaštine i siromaštva. 

O njegovoj darežljivosti hazreti Džabir ibn 
Abdullah, radijallahu anhu, rekao je: 

„Nikome Resulullah, sallallahu alejhi ve sellem, od 
onih koji su tražili da im udijeli nešto, nije rekao: Ne!“ 
(Muslim, Fedail, 56) 

Kada bih imao zlata koliko je brdo 

UhudL. 

Allahov Poslanik, sallallahu alejhi ve sellem, nije 
čuvao za sebe ništa od ovosvjetskih blagodati. Sve što 
bi mu došlo do ruke, udjeljivao je na Allahovom putu. 

Ebu Zerr, radijallahu anhu, pripovijeda: 

Išao sam zajedno sa Resulullahom, sallallahu 
alejhi ve sellem, krševitim dijelom Medine kada se 
pred nama ukaza brdo Uhud. On mi reče: 

Ebu Zerre! 

Izvoli, Allahov Poslaniče! - rekao sam. 

Kada bih imao zlata koliko je brdo Uhud, to 
me ne bi obradovalo! - rekao je. Ne bih volio da prođe 
tri dana, a da kod sebe imam jedan dinar, osim ono što 
odvojim kako bih platio dug. “ (Muslim, Zekat, 32; Buhari, 
Istikrad, 3) 


Ako već nemaš šta udijeliti... 


Kod Allahovog Poslanika, sallallahu alejhi ve 
sellem, dolazili su siromasi, beskućnici i nevoljnici, 
očekujući od njega da ih nahrani ili da im nešto 
udijeli. Ponekad ne bi imao da im udijeli, jer je i sam 
mnogo puta bio gladan. Iako nije imao ništa čime bi 
im pružio pomoć, naš plemeniti Pejgamber, sallallahu 
alejhi ve sellem, osjećao bi stid zbog njihove nevolje 

i zbog toga okretao lice u stranu. Uzvišeni Allah 
upozorio ga je sljedećim riječima: 

„ Ako moraš od njih glavu okrenuti, jer i sam od 
Gospodara svoga milost tražiš i njoj se nadaš, onda 
im barem koju lijepu riječ reci.“ (El-lsra, 28) 


Nije pridavao važnost ovome svijetu 


Resulullah, sallallahu alejhi ve sellem, za kratko 
vrijeme je postigao ovosvjetska bogatstva kakva 
nijedan kralj nije tako brzo postigao. Iako je osvojio 
srca ljudi kao njihov potpuni vodič u životu, nikada 
nije pridavao važnost ovosvjetskim blagodatima. 
Nastavio je živjeti skromno kao i prije. Živio je 
skromnim i jednostavnim životom u sobi sazidanoj 
od ćerpića. Spavao je na šiltetu ispunjenom listovima 
od hurme. Odijevao se jednostavno. Živio je životom 
najslabijeg čovjeka u društvu. Ponekad ne bi mogao 
naći ništa za jelo, ali je zahvaljivao svome Gospodaru i 
na stomak bi privezivao kamenu ploču kako bi njome 
potisnuo glad. 

Hazreti Aiša, radijallahu anha, naša majka, 
kazala je: 



,,Od dolaska u Medinu pa sve do smrti Allahovog 
Poslanika, sallallahu alejhi ve sellem, njegova porodica 
nije jela pšenični hljeb tri dana uzastopno . “ (Muslim, 
Zuhd, 20) 

Pravi život je život na ahiretu 


Jednom prilikom je hazreti Omer, radijallahu 
anhu, došao u sretnu kuću Allahovog Poslanika, 
sallallahu alejhi ve sellem. Prešao je pogledom po 
sobi i primijetio da u njoj nema nikakvih stvari, 
osim hasure ispletene od listova palme, na koju se 
bio naslonio Poslanik, sallallahu alejhi ve sellem. Na 
njegovoj mubarekkoži suha hasura je ostavila tragove. 
U jednom uglu se nalazila posuda u kojoj je bilo 
jedno pregršte ječmenog brašna, a pored nje na zidu 
je bila okačena mješina sa vodom. To je bilo sve! 
U vrijeme kada se cijeli Arapski poluotuk pokorio 
Allahovom Miljeniku, sallallahu alejhi ve sellem, 
njegova kuća je tako izgledala. Vidjevši sve to, hazreti 
Omer, radijallahu anhu, jako se rastuži i poče plakati. 
Plemeniti Pejgamber, sallallahu alejhi ve sellem, ga 
upita: 


„Zašto plačeš, Omere?“ 

Na to je Omer odgovorio: 

„А zašto da ne plačem, Allahov Poslaniče! Dok 
kraljevi Bizanta i Perzije uživaju u ovosvjetskim 
blagodatima, Allahov Poslanik živi na suhoj hasuri..." 


,,Ne plači, Omere!“ - rekao mu je plemeniti 
Poslanik, sallallahu alejhi ve sellem. „Zar ne bi želio 
da ovaj svijet (sa svojim ukrasima) pripadne njima, KU 
- 

a da ahiret pripadne nama?“ (Ahmed, II, 298; Taberani, 
El-Mu’džemul-kebir, X, 162. 


Slobodno vrijeme dijelio je na tri dijela 

Vrijeme koje je provodio u kući plemeniti 
Pejgamber, sallallahu alejhi ve sellem, dijelio je na tri 
dijela: jedan dio posvećen za ibadet Allahu, drugi dio 
za porodicu a treći dio za sebe. Dio vremena koji je 
posvećivao sebi, ustvari je provodio sa ljudima koji su 
mu dolazili, ne uskraćujući nikome pravo na razgovor 
s njim. Tako je osvajao njihova srca. 


Njegov sretni dom 

Vjerovjesnikov, sallallahu alejhi ve sellem, dom 
bio je najsretnije gnijezdo na svijetu. Iz tog gnijezda 
širio se miomiris sreće. 



Nijedna supruga ne može voljeti svog supruga 
koliko su Allahovog Poslanika, sallallahu alejhi ve 
sellem, voljele njegove supruge - majke vjernika. 
Nijedan muž ne može voljeti svoju suprugu koliko 
je Allahov Poslanik, sallallahu alejhi ve sellem, volio 
svoje blagoslovljene supruge. Nijedno dijete ne može 
voljeti svoga oca koliko je hazreti Fatima voljela svoga 
oca. Nijedan roditelj ne može voljeti svoju djecu 
koliko je Allahov Poslanik, sallallahu alejhi ve sellem, 
volio svoju djecu. Plemeniti Poslanik, sallallahu alejhi 
ve sellem, u srcima svojih supruga i djece uspostavio 

je nesvakidašnju i besprimjernu vezu koja se temelji 
na iskrenoj ljubavi. 

Supruge našeg Pejgambera, alejhis-selam, majke 
ovoga ummeta, u svoje malene domove ulazile su 
pognutih glava, jer su to bili stanovi veoma niskog 
stropa i skromne veličine. U njihovom domu danima 
se ne bi kuhali hljeb i hrana, jer nisu mogli naći ništa 
za jelo. Međutim, u njihovom sretnom domu živjelo 
se od hrane zadovoljstva (rida’), strpljivosti (sabr) i 
predanosti Allahu (teslimijjet). 

Najbolji među vama... 

Naš plemeniti Pejgamber, sallallahu alejhi ve 
sellem, pridavao j e veliku važnost pravima i obavezama 
koje članovi porodice imaju jedni prema drugima, 
zahtijevajući da se čuva mir i harmonija u porodici. U 
tom smislu on, alejhis-salatu ves-selam, rekao je: 

„Najbolji među vamaje onaj koji se najljepše odnosi 
prema svojoj porodici, aja se, uistinu, najljepše odnosim 
prema svojoj porodici. “ (Tirmizi, Menakib, 63/3895) 

U drugoj predaji kaže: 

„Neka vjernik ne mrzi svoju suprugu zbog njene 
osobine koja mu se ne sviđa, jer mu se može svidjeti 
neka druga njena osobina .“ (Muslim, Reda, 61) 

Pazi da se stakla ne razbiju! 

Allahov Poslanik, sallallahu alejhi ve sellem, bio 
je krajnje obazriv i profinjen.U toku jednog putovanja 
zajedno s njim bio je i sluga po imenu Endžeše, koji 
je milozvučnim glasom pjevušio i tako ubrzavao hod 
deva. Na devama su bile smještene žene u nosiljkama 
i postojala je mogućnost da ukoliko deve ubrzaju 
korak, žene mogu pasti i povrijediti se. Stoga se 
plemeniti Poslanik, alejhis-selam, obratio slugi, 
riječima u kojima je sadržana profinjena metaforika: 

„О Endžeše, pazi da se stakla ne razbiju!“ (Buhari, 
Edeb, 95; Ahmed, III, 117.) 

„Моге milosti" 

koje nije posjedovao niko od ljudi 

U njegovoj halki upute našli su se ljudi različitih 
društvenih slojeva. Sve njih je prihvatao istim 
zagrljajem, jer kod njega su svi imali ista prava: 
siromašni i bogati, slabi i jaki... 

Pogledajte one koji su slijedili Allahovog 
Poslanika, sallallahu alejhi ve sellem: među njima 
ćete primijetiti kralja Abesinije -Nedžašiju; velikaša 
Me’ana -Ferveta; poglavare Himjera -Zu’l-Kila i 

O Firuza ed-Dejlemija; velikaša Jemena -Merakebuda; 
vladare Ummana -Ubejdeta i Dža’fera... 
- 

Ako još jednom pogledate, pored velikaša i vladara 
primijetit ćete Bilala, Jasira, Habbaba, Ammara, Ebu 
Fukejheta i njima slične: Sumejju, Lubejnu, Zinniru, 
Nehdiju, Ummu Abis i druge robove i robinje koji su 
trebali njegovu zaštitu. 

Ličnost bez premca 

Blagoslovljeni život i djelo plemenitog Poslanika, 
sallallahu alejhi ve sellem, predstavljaju vrhunac 
ljudskog morala i najljepši uzor čovječanstvu. 
Svoju misiju odgoja i upućivanja na Pravi put 
lično je afirmisao među ljudima kao izvanredni i 
neprikosnoveni uzor. Uzvišeni Allah u Kur’anu ga 
predstavlja kao ,,usvetu’l-hasene“, tj. najljepši uzor 
ljudima. 

Uzvišeni Allah kaže: 

,,Vi, uistinu, u Allahovom Poslaniku imate 
usvetu’l-hasene (najljepši uzor) za one (vjernike) koji 
se nadaju Allahovoj milosti i nagradi na ahiretu, i 
koji mnogo Allaha spominju.“ (El-Ahzab, 21 ) 


Poput buketa najljepših ruža.. 

Naš plemeniti Pejgamber, sallallahu alejhi 
ve sellem, u svakoj životnoj situaciji i u svakome 
pogledu je demonstrirao ljepotu i potpunost svoje 
ličnosti. Sve lijepe osobine, bilo u privatnom ili 
javnom životu, pripadaju njemu. Zato svaki čovjek КјЛ 
- 

u njegovom časnom životu i sunnetu može pronaći 
najljepši primjer za slijeđenje. Dakle, život plemenitog 
Poslanika, sallallahu alejhi ve sellem, podsjeća na 
buket sastavljen od najljepših ruža po izgledu, boji 
i mirisu, tako da svaki tragalac za ljepotom u tom 
buketu može pronaći najljepšu ružu za sebe. 

Životopis plemenitog Poslanika, sallallahu alejhi 
ve sellem, izgleda kao čisto ogledalo. Svako u tom 
ogledalu može vidjeti njegove fizičke i duhovne 
osobine; riječi i djela;moral (ahlak) i uljudnost 
(adab), a potom uporediti svoje stanje u kojem se 
nalazi sa onim što vidi u ogledalu. Svaki mu’min 
treba posmatrati njegovo blistavo ogledalo i trajno 
popravljati svoj ahlak, otklanjajućisvoje nedostatke i 
pogreške. 

On je najljepši uzor ljudima 

Uzvišeni Allah je htio da život Njegovog Poslanika, 
sallallahu alejhi ve sellem, počne u okolnostima koje 
su najteže u društvu, a to je život jetima koji odrasta 
bez roditelja. Međutim, plemeniti Poslanik, alejhis- 
salatu ves-selam, prolazeći kroz sve kušnje koje je 
mu život donosio, u svakoj etapi života pokazivao je 
najljepše vladanje i najpotpuniju ličnost. Na kraju, 
on je uzdignut do najvišeg stepena dobrote i moći: 
stepena Allahovog poslanika i vladara države. 

Zbog toga svaki čovjek, bez obzira u kakvom 
se stanju ili položaju nađe, od Allahovog Poslanika, 
sallalahu alejhi ve sellem, može usvojiti najljepše 
primjere ponašanja i primijeniti ih prema okolnostima 
u kojima živi. 

Posmatraj sebe u njegovom ogledalu! 

Ako si bogat čovjek koji raspolaže velikom 
imovinom, zamisli skromnost i darežljivost Allahovog 
Poslanika koji je zavladao cijelim Arabijskim 
poluostrvom i stekao naklonost svih arapskih 
uglednika. 

Ako si jedan od slabih, uzmi primjer iz života 
Allahovog Poslanika koji je živio pod upravom i 
u poretku koji su u Mekki postavili nemilosrdni i 
samoljubivi mušrici. 

Ako si osvajač koji niže pobjede, uzmi primjer 
iz Poslanikova života: njegovu hrabrost i vjeru u 
Allahovu odredbu, kojima je pobijedio neprijatelje na 
Bedru i Hunejnu. 

Ako si, neka nas Allah sačuva, poražen, i tada 
se sjeti Allahovog Poslanika, koji je, pokoravajući 
se Allahovoj odredbi, na Uhudu hrabro i odvažno 
koračao između ashaba koji su ležali na zemlji ranjeni 
ili ubijeni. 

Ako druge podučavaš, sjeti se Allahovog Poslanika 
koji je poučavao svoje ashabe u džamiji, prenoseći 
im sve što nosi u svome tanahnom, osjećajnom i 
iskrenom srcu. 

Ako si učenik, zamisli plemenitog Pejgambera 
kako sjedi pred Džibril-i Eminom koji mu donosi 
Objavu. 

Ako si govornik koji ljudima dijeli savjete, 
poslušaj plemenitog Pejgambera, sallallahu alejhi ve 
sellem, koji u džamiji prenosi mudrosti ashabima. 
Prepusti svoje srce i uši njegovom umilnom glasu. 

Ako hoćeš da zastupaš istinu, da je braniš i da na 
nju ukazuješ, ali nemaš nikoga ko te u tome podržava, 
pogledaj život Allahovog Poslanika, alejhis-salatu ves- 
selam, koji je u Mekki, bez ičije podrške, objavio istinu 
i pozivao ljude na Pravi put. 

Ako si slomio neprijatelja i savladao ga, ako 
si sadvladao inat onoga koji te je uznemiravao, i 
ako si objelodanio istinu i time odgurnuo od ljudi 
neistinu, sjeti se Allahovog Poslanika, sallallahu alejhi 
ve sellem, koji je na dan kada je osvojena Mekka ušao 
kao vojskovođa - pobjednik, ali opet posve skromno, 
jašući na devi tako da se od skromnosti i zahvalnosti 
Bogu povio kao da čini sedždu. 

Ako posjeduješ zemlju i imanje i ako hoćeš da 
poslove na njima dovedeš u red, neka ti primjer bude 

plemeniti Pejgamber, sallallahu alejhi ve sellem, koji 
je, nakon što je postao vlasnik zemlje u Вепп Nediru, 
Hajberu i Fedeku, zaposlio ljude koji su taj posao 
najbolje znali raditi i voditi. 

Ako si sam, bez ikoga svoga, sjeti se Abdullahovog 
i Amininog nevinog jetima, obasjanog nurom. 

Ako si stasao mladić, obrati pažnju na mirni i 
skromni život mladića, budućeg pejgambera, koji je u 
Mekki čuvao Ebu Talibove ovce. 

Ako si trgovac koji ide na trgovački put, dobro 
razmisli o stanju najboljeg trgovca u karavani koja je 
putovala u Šam i Jemen. 

Ako si sudija koji donosi presude, razmisli o 
njegovom pravednom i pronicljivom rješenju koje je 
donio kada se mekkanski prvaci nisu mogli dogovoriti 
oko toga ko će postaviti Hadžeru’l-Esved u zid Ka’be. 

Potom, opet okreni svoj pogled u historiju i zadrži 
ga na Allahovom Poslaniku, sallalahu alejhi ve sellem, 
koji je u Medini i svojoj džamiji donosio najpravednija 
rješenja među ljudima držeći ravnopravnim siromaha 
i bogataša. 

Ako si muž, imaj na umu čisti život, duboku 
osjećajnost i blagost časne ličnosti Allahova Poslanika, 
sallallahu alejhi ve sellem, koji je bio muž hazreti 
Hatidži i hazreti Aiši, i koji se lijepo, uljudno i 
samilosno ophodio prema svojim suprugama. 

Ako si roditelj, ophođenje s djecom uči iz 
ponašanja Allahova Poslanika, sallallahu alejhi ve 
sellem, kao oca, prema Fatimi Ez-Zehri, i kao djeda, 
prema hazreti Hasanu i hazreti Husejinu. 

Ma ko da si i ma u kojem stanju da se nađeš, danju 
i noću, uvijek i u svakom trenutku, najbolji primjer i 
najboljeg vodiča ćeš imati u odabranom Muhammedu, 
sallallahu alejhi ve sellem. 

On je takav vodič, da preko njegovog sunneta 
možeš popraviti svaku grešku, unaprijediti poslove 
koji su krenuli krivo i urediti svoj život. Uz pomoć 
njegove svjetlosti i uputa možeš osloboditi svoj život 
od nesreće i postići istinsku sreću. 

Njegov učitelj bio je Uzvišeni Allah 

Resulullah, sallallahu alejhi ve sellem, nije stjecao 
znanje od ljudi. On je rekao: „Мепе je Gospodar moj 
odgojio i UČitlio lijepim moj odgoj!“ (Sujuti, Džami’us-sagir, 
1 ,12.), čime je ukazao na činjenicu da je njegov učitelj 
i odgajatelj Allah Uzvišeni. 

Zahvaljujući ovom božanskom odgoju, plemeniti 
Poslanik, sallallahu alejhi ve sellem, predstavlja 
vrhunac svih znanosti koje se bave analizom čovjekove 
psihologije, pedagogije, socijalne antropologije i 
odgoja uopće. 

Koji pedagog može pružiti takav odgoj? 

Časni ashabi Allahovog Poslanika, alejhis- 
salatu ves-selam, trudili su se da u svakoj prilici budu 
uz njega. Neki od njih bili su poput njegove sjene: 
pratili su ga u stopu i oponašali u svemu. Plemeniti 
Poslanik, sallallahu alejhi ve sellem, sa ljubavlju je 
tako djelotvorno uticao na srca ashaba da su oni u 
svakoj situaciji i poslu nastojali da se poistovijete s 
njim, pa čak i u stvarima čiju mudrost nisu znali. 

Kakav je to sistem odgoja rezultirao tako 
veličanstvenim duhovnim odgojem kod plemenitih 
ashaba? Koji bi današnji pedagog ili psiholog mogao 
pružiti takav odgoj ljudima? Pitamo se, kada bi se 
okupili svi svjetski pedagozi, psiholozi, sociolozi, 
socio-antropolozi, društveni inženjeri, filozofi i njima 
slični, da li bi mogli formirati jednu malu zajednicu 
ljudi koja bi bila odlikovana vrijednostima i vrlinama 
kojima je bila ukrašena sretna zajednica ashaba 
Allahovog Poslanika, sallallahu alejhi ve sellem? 

Vatra neće pržiti srce koje je ispunjeno 

ljubavlju prema njemu 

Ukoliko se srce jednog vjernika ispuni ljubavlju 
prema Resulullahu, sallallahu alejhi ve sellem, utoliko 
se udalji od AUahove kazne. U tom smislu su i riječi 
Uzvišenog Allaha koji kaže: 






Milost Svjetovima MUHAMMED Ш - Tiajna Mu'džiza KUR'AN ČASNI 


„(О Poslaniče!) Allah ih nije kaznio, jer si ti 
među njima bio..“ (El-Enfal, 33) 

Vjernik, čije srce gori u ljubavi prema AUahovom 
Poslaniku, sallallahu alejhi ve sellem, treba trajno 
slijediti njegov blagoslovljeni trag i biti iskreno vezan 
za njegov svijetli sunnet. 

Ko oživi moj sunnet... 

Allahov Poslanik, sallallahu alejhi ve sellem, 
želio je da sa svakim od svojih sljedbenika bude 
zajedno u Džennetu. Iz tog razloga ih je savjetovao 
i upozoravao na ono što će ih udaljiti od Dženneta. 
Enesu ibn Maliku, radijallahu anhu, rekao je: „Sinko 
moj, ako možeš da osvaneš ili omrkneš, adau tvom srcu 
nema zlobe ni prema jednom muslimanu - uradi tako! 
Sinko moj, toje moj sunnet. Ko oživi moj sunnet, on me 
voli, a onaj ko mene voli - bit će sa mnom u Džennetu. “ 
(Tirmizi, Ilm, 16/2678) 

Vlakna užeta... 

O vrijednosti slijeđenja i privrženosti sunnetu, 
Abdullah ibn Dejlemi, rahimehullah, rekao je 
sljedeće: 

„...Početak nestanka ove vjere bit će ostavljanjem 
sunneta. Kao što uže slabi izvlačenjem jednogpo jednog 
vlakna, i vjera će oslabiti ostavljanjem jednogpo jednog 
Sunneta, i na kraju Će nestati. “ (Darimi, Mukaddime, 16) 

Dakle, nestankom sunneta plemenitog 
Pejgambera, sallallahu alejhi ve sellem, iz našega 
života, ustvari nestaje naša vjera koja je uzrok naše 
vječne sreće. 

Slijediti njega je uvjet ispravnosti! 

Uzvišeni Hakkzapovijeda da slijedimo Njegovog 
Miljenika, sallallahu alejhi ve sellem: 

„Опо što vam Poslanik da - to uzmite, a ono što 
vam zabrani - ostavite; i bojte se Allaha jer Allah, 
zaista, strahovito kažnjava.“ (El-Hašr, 7) 

„О vjernici, pokoravajte se Allahu i pokoravajte 
se Poslaniku, i ne poništavajte djela svoja!“ 

(Muhammed, 33) 

„Oni koji su poslušni Allahu i Poslaniku bit će 
u društvu vjerovjesnlka, i iskrenih, i šehida, i dobrih 
ljudi, kojima je Allah milost Svoju darovao. A kako 
će oni divni drugovi biti!“ (En-Nisa, 69) 

Nije moguće istinski pojmiti njegovu 

vrijednost! 

Nije lahko istinski pojmiti vrijednosti Allahovog 
Poslanika, sallallahu alejhi ve sellem, jer su naše 
mogućnosti ograničene. Utisci koje izražavamo 
ovosvjetskim izrazima i primjerima nisu dovoljni 
da se opišu mnogobrojne vrijednosti i posebnosti 

Allahovog Miljenika, alejhis-salatu ves-selam. Kako 
god nije moguće more pretočiti u jednu čašu, isto 
tako nije moguće pojmiti i dokučiti vrijednosti svjetla 
Muhammeda Mustafe, sallallahu alejhi ve sellem. 

Poslanik se vrednuje prema Onome koji 

ga je poslao 

Plemeniti Pejgamber, sallallahu alejhi ve sellem, 
bio je najljepšeg izgleda, najboljeg odgoja i potpuni 
uzor za svaki segment života. Njegove vrijednosti nije 
lahko pobrojati i opisati. To vidimo i u slučaju Halida 
ibn Velida, radijallahu anhu, koji je, prolazeći sa 
vojskom kroz jedno muslimansko pleme, bio upitan 
od strane plemenskog starješine: 

„Velide, opiši nam Resulullaha, sallallahu alejhi 
ve sellem!“ 

Halid ibn Velid je odgovorio: „Nisam u stanju da 
opišem njegovu ljepotu. Ne mogu to učiniti kako treba.“ 

Kada mu starješina plemena reče: „Onda nam reci 
o njemu koliko možeš i umiješ!“, Halid, radijallahu 
anhu, samo je rekao: 

o 0 ^ \ Л s 

jJiš Jj-čvjJl „Poslanik se vrednuje 

prema Onome koji Ga je poslao !..“ 3 

© 3 Munavi, V, 92/6478; Kastalani, Mevahibu Leduniyye Tercumesi, 
Istanbul, 1984, str. 417. 

Dakle, ako ga je poslao Gospodar svjetova, onda 
ti prosudi kolika je čast Njegovog Poslanika!.. 

Časni ashabi su njegova mu'džiza 

Ljudi koji su u doba neznanja (džahilijeta) bili 
poludivljaci, koji su svoju žensku djecu živu zakopavali 
i bili u dubokoj močvari nemorala i griješenja, 
Poslanikovim duhovnim odgajanjem postali su nježni, 
uljudni i moralni ljudi. To su plemeniti ashabi, koji su 
postali jedinstvena generacija u historiji čovječanstva. 
Oni su uspostavili veličanstvenu kulturu i civilizaciju 
o kojoj se govori sa velikim divljenjem sve do našeg 
vremena. 

Jedan od velikih islamskih pravnika, Imam 
Karafi (umro: 684.g.), rahimehullah, rekao je: 

,,Da Allahov Poslanik, sallallahu alejhi ve sellem, 
nije imao nikakve mudžize (nadnaravnog djela koje 
potvrđuje njegovo poslanstvo, o.prev.), plemeniti ashabi 
- koje je on odgojio, bili bi dovoljan dokaz istinitosti 
njegovog poslanstva." (Karafi, El-Furuk, Darus-selam, 2001., 
IV, 305,str.) 

Ponos ljudskoga roda 

Sredinom prošloga stoljećau Hagu (Holandija), 
na jednom velikom naučnom skupu ustanovljena je 
lista najuticajnijih ljudi u historiji. Tom prilikom je 
žiri, koji se sastojao od velikog broja naučnika i 

mislilaca koji su svi bili kršćani, za prvo mjesto na listi 
izabrao našeg Poslanika, sallallahu alejhi ve sellem. 

Dakle, čak i oni koji nisu povjerovali u 
njegovo poslanstvo potvrdili su njegovu vrijednost, 
superiornost i uspjeh. 

Istinsko blještavilo genijalnosti 

Francuski historičar i mislilac, De Lamartine, 
ovako opisuje genijalnost Allahovog Poslanika, 
sallallahu alejhi ve sellem, u njegovoj misiji: 

„Ако važi pravilo da se Ijudski genij mjeri 
prema krajnjem dometu i zadivljujućim rezultatima, 
ko se može usuditi da bilo kojeg velikana moderne 
historije uporedi s Muhammedom i njegovim genijem, 
uprkos malobrojnim sredstvima kojima je raspolagao? 
Znameniti Ijudi iz moderne historije su izrađivali 
oružje, uspostavljali zakone, osnivali imperije, a ubirali 
su samo prolaznu slavu koja se pred njima raspršivala. 
Međutim, Muhammed nije samo vodio vojsku, 
uspostavio zakon, osnovao imperiju, pobjeđivao narode 
i umirivao vladare, već je predvodio milione Ijudi, što 
je, u dato vrijeme, činilo trećinu svijeta." (Alphonse de 
Lamartine, L’histoire de la Turquie) 

Priznanje savjesti 

Mnoge poznate ličnosti su priznale vrijednost i 
superiornost Allahovog Poslanika, sallallahu alejhi ve 
sellem, iako nisu povjerovale u njega. 

Engleski naučnik i pisac Thomas Carlyle (Karlajl) 
rekao je za njega: 

“Njegovo rođenje unosi svjetlo u tamu.” 

“Nijednog vladara u njegovoj kraljevskoj odori ne 
bi podanici tako slušali kao ovog čovjeka koji je išao u 
ogrtaču koji je svojom rukom zakrpio.” 

Lafayette, jedan od utemeljitelja Francuske 
revolucije od 1789. godine, još prije proglašenja 
„Deklaracije o pravima čovjeka i građanina“ istražio 
je postojeće svjetske pravne sisteme i uvidio vrijednost 
„Islamskog prava“, rekavši: 

„Muhammede, još niko nije dostigao tvoj stepen 
pravednosti!" 

Čovjek će biti s onim koga voli 

Jednom prilikom je Sevban, radijallahu anhu, u 
prisustvu Allahovog Miljenika, sallallahu alejhi ve 
sellem, gledajući u njegovo blagoslovljeno lice, utonuo 
u duboke misli. Primijetivši bljedilo na njegovom licu, 
plemeniti Pejgamber, sallallahu alejhi ve sellem, upitao 
gaje: 

„Sevbane, štaje s tobom? Da nisi bolestan?“ 

Ovaj časni sahabija, koji je mnogo volio 
Resulullaha, sallallahu alejhi ve sellem, odgovorio je: 

“Allahov Poslaniče, dobro sam i nisam bolestan. 
Nego, kada nisam u prilici da te vidim, bude mi 
teško, jer mi mnogo nedostaješ. Sada sam potpuno 
miran, ali kada se sjetim ahireta, bojim se da te neću 
vidjeti na ahiretu, jer ćeš ti biti zajedno sa Allahovim 
poslanicima. Čak i ako uđem u Džennet, bit ću na 
stepenu nižem od tvoga stepena. Ali ako ne uđem u 
Džennet, onda te nikada neću vidjeti." 4 Nakon toga je 
Resulullah, sallallahu alejhi ve sellem, saopćio radosnu 
vijest, rekavši: 

„Čovjek će biti sa onim koga voli!“ (Buhari, Edeb, 96) 

Ljubav traži odano srce... 

Nije dovoljno samo reći: „Ја volim Allaha i 
Njegovog Poslanika!“ Ako zaista volimo, kolika je, 
onda, naša samilost i blagost? Na kojem stepenu je 
naš ahlak? Sa koliko smo vrlina plemenitog Poslanika, 
sallallahu alejhi ve sellem, ukrasili svoju ćud? Da li 
smo se riješili škrtosti i tvdičluka? Da li se saosjećamo 
sa nevoljama ummeta i šta poduzimamo kako bismo 
zaliječili njegove rane? Da li se naša ljubav prema 
plemenitom Poslaniku, sallallahu alejhi ve sellem, 


4 Ovaj dio bilježi Begavi u djelu Me’alimu’t-tenzil, I, 559. 

odražava na naše stanje duše i odnos prema drugima? 
Ili je, pak, naša ljubav samo puka izjava koju ne 
potvrđuje ništa drugo osim jezika?! 

Da ne bi postupio suprotno sunnetu... 

Jedan od velikih učenjaka u hadisu i mudžtehida 
u fikhu, Imam Nevevi, rahimehullah, u tolikoj mjeri 
je nastojao da slijedi plemenitog Poslanika, sahallahu 
alejhi ve sehem, da tokom cijeloga života nije probao 
lubenicu samo zbog toga što nije znao kako je to činio 
Resuluhah, sahahahu alejhi ve sehem, tj. da ne bi 
postupio suprotno njegovom sunnetu. 

Uskladiti život prema njegovom životu 

Jedan od svijetlih mlađaka koji je blistao svjetlom 
upute Ahahovog Miljenika, sahahahu alejhi ve sellem, 
Hodža Ahmed Jesevi, rahimehullah, dospijevši u 
63.godinu života, nastanio se u jednoj maloj sobici, 
koja je ličila na mezar, i u njoj nastavio pozivati ljude 
na Pravi put, sve do smrti. Živio je neovisno od ljudi 
i sa veoma malo ovosvjetskih potreba, dok su preko 
njega islam primili mnogobrojna plemena i narodi. 

Njegova najveća briga je „ummet" 

Resulullah, sallahahu alejhi ve sellem, rekao je: 

„Мој životje dobro za vas; pitate mepa vam dođe 
Objava i propisi. I moja smrt je dobro za vas; vaša 

djela mi se predočavaju, pa kada vidim dobro djelo - 
zahvalim Allahu, a kada vidim loše djelo - zamolim 
Allaha da vam oprosti. “ (Hejsemi, Medžmeu’z-zevaid, IX, 
24.) 5 

Dakle, to je njegova bliskost s nama. A kolika je 
naša bliskost s njim? 

U kojoj mjeri se poistovjećujemo s njim? 

Ljubav kod onoga koji voli, uzrokuje 
poistovjećenost s onim koga voli. Onaj koji voli 
poprima osjećanja i osobine voljene osobe: nastoji je 
oponašati u njenom stanju i djelovanju, te poprimiti 
njene karakterne crte i temperament ličnosti. 

Koliko se poistovjećujemo sa našim voljenim 
Pejgamberom, sallallahu alejhi ve sellem? A njegovom 
šefaatu se nadamo, za njegovom Revdom čeznemo 
na ovom i Kevserom na onom svijetu. Zapitajmo 
se: Koliko se poistovjećujemo s njim u ibadetu, 
međuljudskim odnosima i lijepom ponašanju? 


5 Hejsemi kaže: „Prenosi ga Bezzar i kaže da su njegovi prenosioci 
pouzdani." Sličan hadis bilježi Hafiz Zehebi u djelu „Mizanu’l- 
itidal“, I, 651; Imam Sujuti u djelu ,,Hasasisu’l-kubra“, II, 281, 
a Mulla Alijju’l-Kari u komentaru na djelo ,,Eš-Šifa“ kazuje 
da ovaj hadis prenosi Haris ibn Ebu Usame u ,,Musnedu“ sa 
vjerodostojnim lancem prenosilaca. 

- 

Koliko smo zajedno s njim? 

Koliko je tragova porodičnog života Allahovog 
Poslanika, sallallahu alejhi ve sellem, prisutno u našem 
porodičnom životu? Koliko je skrušenosti u ibadetu 
Allahovog Poslanika, sallallahu alejhi ve sellem, 
prisutno u našim ibadetima? Koliko smo pri ruci 
nevoljniku, siročetu, samcu i beskućniku? Koliko se 
trudimo da podstičemo na dobro i odvraćamo od zla, 
savjetujući istinu i dobro? Koliko u tome uzimamo za 
primjer Resulullaha, sallallahu alejhi ve sellem? Koliko 
usvajamo njegove skrušenosti u ibadetu, njegove 
pristojnosti u odnosu sa drugim ljudima, njegove 
nježnosti u vladanju, njegove osjećajnosti i samilosti 
u srcu, njegove svjetlosti lica i dubine razmišljanja? 
Jednom riječju, koliko njegove riječi, stanja i djelovanja 
imaju uticaj na nas? 

Salavat - Allahova zapovijed 

Uzvišeni Hakk u Kur’anu Časnom se kune 
životom Svoga Poslanika: "±S A-*-'" „Života Mi 
tvoga!“. Ime Svoga Poslanika spomenuo je zajedno 
sa Svojim Uzvišenim imenom i učinio da vjerovanje u 
,,nubuwet“ (vjerovjesništvo) Njegovog Miljenika bude 
uvjet ispravnosti vjerovanja u Njegovo Uzvišeno Biće 
(Zat). Objavio nam je u Kur’anu da nije zadovoljan da 
se podižu glasovi u prisustvu Njegovog Poslanika i da 
se njegovo ime spominje kao imena drugih ljudi. Uz 

sve to, obavijestio je ummet Muhammeda Odabranog, 
sallallahu alejhi ve sellem, da On Uzvišeni i Njegovi 
meleki donose salavat i selam na Vjerovjesnika, a 
potom zapovjedio vjernicima da na njega mnogo 
donose salavate i selame. 

On Uzvišeni u časnom ajetu kaže: 

„Uistinu Allah i meleki Njegovi donose salavat 
na Vjerovjesnika. O pravovjerni, donosite i vi na 
njega salavat i predano nazivajte selam.” (El-Ahzab, 56) 
Prema ovom ajetu, donositi salavate i nazivati selame 
Vjerovjesniku plemenitom, sallallahu alejhi ve sellem, 
predstavlja Božiju zapovijed za sve vjernike. Pored 
toga što salavat predstavlja dovu, on je i jedan od 
načina kojim se približavamo našem Vjerovjesniku, 
sallallahu alejhi ve sellem. 

Mi imamo potrebu za njim 

Ljudski rod je poslanstvom Allahovog Poslanika, 
sallallahu alejhi ve sellem, dobio očekivanog i 
potpunog vodiča koji vodi Pravim putem. Njegovim 
poslanjem ljudi iz vremena ,,džahilijjeta“ prihvatili 
su njegovu veličanstvenu ličnost kao neprikosnoveni 
uzor u životu. Oni koji danas žive primitivnim 
načinom života i slijede svoje strasti također imaju 
potrebu za njim kao uzorom i u tom pogledu imaju 
veću odgovornost od neznalica koje su živjele u 
vremenu plemenitog Poslanika, sallallahu alejhi ve 

sellem. Čovječanstvo je danas u velikoj mjeri zapalo 
u duhovnu krizu prouzrokovanu slijeđenjem strasti 
duše, stoga imamo još veću potrebu za Resulullahom, 
sallallahu alejhi ve sellem, kao uzorom i vodičem 
u životu, odnosno, njegovim duhovnim odgajanjem, 
izgradnjom karaktera i ličnosti. 

On je naš lijek 

Kao što je jučer Resulullah, sallallahu alejhi ve 
sellem, bio lijek ljudima koji su bjesnili gušeći se u 
močvari neznanja, pa je od njih načinio plemenite 
ashabe i sretnu zajednicu, također, i u našem vremenu 
on je lijek, jer samo njegovim putem možemo se 
spasiti mraka nepravde, poricanja i neznanja, te tako 
postići uspjeh na ovom i vječnu sreću na budućem 
svijetu. 

Molimo Uzvišenog Hakka da nam na ovom 
svijetu podari život u kojem ćemo slijediti sunnet 
Njegovog voljenog Poslanika, sallallahu alejhi ve 
sellem, i ukrasiti se njegovim ahlakom, a na ahiretu 
da steknemo njegov šefaat! 


Amin! 

Kur'an Časni 


,,Mi objavljujemo u Kur’anu ono što je lijek i 
milost vjernicima, a nevjernicima on samo propast 
povećava. “ (El-Isra, 82) 


,,0va Knjiga (Kur’an), u koju nema nikakve 
sumnje, uputstvoje svima onima koji se budu Allaha 

Manifestacija milosti 

Kur’an Časni je najveći poklon Gospodara 
svjetova koji je pružio ljudima ahir zemana. Kur’an je 
„udžhenik" u „školi života“ na ovom svijetu koji je pun 
iskušenja i ispita. Kur’an je posljednji poziv i poruka 
ljudima od Hakka (Istinitog Boga) Uzvišenog. 

Uzvišeni Allah darovao nam je Kur’an Časni da 
bismo pomoću njega spoznali cilj našega postojanja, 
naučili živjeti časno i moralno, usvojili pohvalne 
osobine, spoznali Njegovu veličinu i moć u svemu 
stvorenom i postigli sreću na oba svijeta. Dakle, 
Kur’ani Kerim je najveći dar, blagodat i počast nama - 
robovima Uzvišenog Allaha. 

On Uzvišeni kaže: 


„О ljudi, već vam je stigla pouka od Gospodara 
vašeg i lijek za vaša srca i uputstvo i milost 
vjernicima.“ (Junus, 57.) 

Božanska poruka 

Kur’an Časni je Božija poruka u kojoj je sadržana 
uputa i sreća cijelom čovječanstvu. On je beskrajni 
izvor koji napaja srca i pruža smiraj duše. 

On je nadnaravni govor, čija nedostižnost traje do 
Sudnjega dana. 

On je božanska poruka koja nagovještava bol 
smrti i radost vječnog sastanka. 

Njegovo svako slovo je čudo 

Kur’an predstavlja Božiju volju i želju da se On 
Uzvišeni obrati ljudima. U svakom njegovom slovu 
skriveno je hiljadu i jedno čudo. Onaj ko je blizak 
Kur’anu - blizak je Allahu Uzvišenom. Onaj ko je 
blizak Allahu - razumije mudrosti i tajne Kur’ana: 
njegovo razmišljanje postane duboko, a njegov život 
bude ukrašen bogobojaznošću (takva). Onaj ko bude 
istinski bogobojazan, Allah Uzvišeni će ga poučiti i 
onome što nije napisano u redovima. On Uzvišeni kaže: 

„...I bojte se Allaha - Allah vas poučava (onome 
što ne znate), i Allah sve zna.“ (El-Bekare, 282) 

Riznica tajni i mudrosti 

Kur’an Časni je veličanstvena kapija kroz koju 
se ulazi u dubine ispravnog razmišljanja i poimanja. 
Kur’an je odgovor na pitanje zašto su stvoreni nebesa 

i Zemlja. On je riznica mudrosti u kojima je lijek 
ranjenoj duši i čistoća umornom srcu. 

Sreća sadržana u druženju s Kur'anom 

Jednom prilikom je Resulullah, sallallahu alejhi 
ve sellem, ušao u svoj mesdžid i vidio dvije halke ljudi. 
U jednoj halki je sjedila grupa ashaba koji su učili 
Kur’an i upućivali dove Allahu Uzvišenom. U drugoj 
halki je sjedila grupa ashaba koji su izučavali i druge 
poučavali propisima Kur’ana. Vidjevši ih u takvom 
stanju, Resulullah, sallallahu alejhi ve sellem, rekao je: 

„Svi ovi su u dobru. Jedni uče Kur’an i moleAllaha, 
pa ako hoće, Allah će im dati ono što traže, a ako neće, 
uskratit će im. Drugi uče i druge poučavaju (Kur’anu i 
znanju o vjeri), pa, ja sam uistinu poslan kao učitelj!“ 
Potom je sjeo kod njih. (Ibn Madže, Mukaddima, 17.) 


Svaki ajet je poziv na razmišljanje 


Kur’an Časni je vodič ka Pravome putu i 
vječnoj sreći, stoga su svi njegovi ajeti - od prvoga 
do posljednjeg - poziv na razmišljanje. Iskrenim 
razmišljanjem o ajetima Kur’ana, čovjek neminovno 
stječe spozaju o mudrosti postojanja, savršenom skladu 
u univerzumu i nadnaravnosti kur’anskog izraza. Iz 
tog razloga Kur’an nas stalno poziva riječima: Zašto 
ne razmišljate? Zašto ne shvatate? Zašto pouku ne 
uzmete? Prema tome, onaj ko želi da živi onako kako 

dolikuje pravom Allahovom robu i želi da se duhovno 
preporodi, dužan je da zaroni u more ,,tefekkura“ 
(razmišljanja) onako kako nas usmjerava Kur’an Časni. 

Blagoslovljena zemlja 

Božijom rukom moći u čovjekovo biće su 
pohranjene sjemenke duhovnih predispozicija. Da bi 
te sjemenke proklijale, izrasle i pokazale svoje proljetne 
boje i ljepote, potreban im je blagoslovimana i Kur’ana. 

Kako god od jedne sićušne sjemenke zasađene u 
plodno zemljište izraste veliko stablo drveta i pokaže 
svoju veličanstvenost, isto tako i bereketom Kur’ana 
čovjekovo razmišljanje i osjećanja bivaju pretočena u 
spoznaju realnih istina koje prerastu u veličanstvene 
mogućnosti i sposobnosti. 


Dva važna emaneta 


Allahov Poslanik, sallallahu alejhi ve sellem, 
rekao je: 



„Ostavljam vam ono, čega ako se budete držali, 
nećete nikada zalutati poslije mene. Jedno je veće od 
drugoga: Allahovu Knjigu - uže koje je pruženo sa Neba 
na Zemlju, i moju porodicu - Ehli Bejt. Njih dvoje se 
neće razdvojiti dok mi ne stignu do Vrela (Havd), stoga 
pazite kako ćete se odnositi prema njima nakon mene!“ 
(Tirmizi, Menakib, 31/3788) 

Recept je u Kur'anu 

Uzvišeni Allah je ljudskome rodu pružio recept 
za život dostojan istinske ljudskosti kroz ahlak Svoga 
Poslanika, sallallahu alejhi ve sellem, koji je slikovito 
opisan Kur’anom. Prema tome, u Kur’anu je sadržan 
lijek koji će ukrotiti čovjekove niske strasti i želje; u 
njemu je sadržan plan čovjekovog odgajanja koje ga 
preventivno spašava od spuštanja na razinu životinja; 
u njemu je sadržana ravnoteža koja sprječava da 
čovjekova osjećanja pravednosti prerastu u osjećanja 
nepravde i nasilja. 

Na kraju, u Kur’anu su sadržani najdostatniji 
i najpotpuniji odgovori na čovjekove potrebe, bez 
obzira na vrijeme i mjesto, i bez obzira u kakvom se 
stanju ili na kojem položaju se on našao. 

Kako se okoristiti Kur'anom? 

Kur’an je poput beskrajnog okeana od kojeg se 
možemo okoristiti u skladu sa stanjem našega srca. 
Naime, onaj ko ne zna plivati, drži se plićaka, dok vješt 
ronilac zaroni duboko u more i vidi neobično lijepe 
prizore koje onaj u plićaku nije u stanju vidjeti. Isti 
je slučaj i sa Kur’anom: onaj ko uznapreduje na putu 
takvaluka (bogobojaznosti) u Kur’anu počinje nalaziti 
mnoge mudrosti koje utječu na njegovu nutrinu i 
ojačavaju njegov ruh (duh) snagom uvjerenja. 

Kako god čovjek, koji posmatra u duboki 
bunar, osjeti vrtoglavicu, tako i čovjek koji se srcem 
usmjeri prema Kur’anu, njegova osjećanja se šire do 
beskonačnosti, a njegova zapanjenost i spoznaje se 
povećavaju. 

Ljudi kojima se može zavidjeti 

Plemeniti Pejgamber, sallallahu alejhi ve sellem, 
rekao je: 

„Nema zavisti osimprema dvojici: čovjeku kojemje 
Allah dao Kur’an (tj. znanje Kur’ana), pa radi po njemu 
i noću i danju, i čovjeku kojem je Allah dao imetak, pa 
ga udjeljuje i noću i danju. “ (Muslim, Musafirin, 266, 267) 

Kur'an odražava stanja i osobine 

Allahovih poslanika, alejhimus-selam 

Onaj ko krene stazom Kur’ana, on, ustvari, 
počinje da se ukrašava ahlakom Allahovog Poslanika, 
sallallahu alejhi ve sellem. U pripovijestima o 
Allahovim poslanicima, Kur’an odražava njihova 
stanja i osobine s kojima se učač Kur’ana upoznaje 
i usvaja njihove poruke, te tako postiže bliskost sa 
ličnostima Allahovih poslanika. Na ovaj način ljepote 
i vrijednosti vjerovjesničkog ahlaka počinju se 
preslikavati i prenositi na učača Kur’ana. 


Mevlana Dželaluddin Riimi o tome kaže: 

„Kur’an opisuje stanja i osobine Allahovih 
poslanika, alejhimus-selam, pa ako ga budeš učio sa 
skrušenošću i živio u skladu njegovih naredbi i zabrana, 
kao da si u društvu vjerovjesnika i dobrih Ijudi! Čitajući 
pripovijesti Allahovih poslanika, tvoja duša će pronaći 
smirenost." 

Sve istine se nalaze u Kur'anu 

Sreću koja je čovjeku obećana na dunjaluku i na 
ahiretu moguće je postići jedino slijeđenjem Kur’ana. 
Sve istine su skrivene u Kur’anu, a svaka sreća se 
pojavljuje iz baze imana. Najbolji i najsretniji ljudi 
ovoga svijeta su oni koji se okupljaju u hladu milosti 
Kur’ana, koji trepere njegovim svjetlom i koji su 
ukrašeni njegovim ajetima u životu. 

Ne smijemo zaboraviti da naši životi neće dostići 
muhammedijsko proljeće sve dok se ljubav prema 
Kur’anu ne spusti u naše srce poput aprilske kiše. 

Kur'an poučava edebu (uljudnosti) 

MevlanaDželaluddin Rumi kazuje: 

„Nije čovjek onaj ko nema udjela u edebu, jer 
razlika između čovjeka i životinjeje u edebu (uljudnosti). 
O čovječe, otvori oči i pažljivo uči Allahovu Knjigu, pa 
ćeš vidjeti da se u svakom ajetu nalazi edeb!“ 

Kur'an je pokazatelj našeg takvaluka 

Stepen naše bogobojaznosti (takva) pokazuje 
se u našem odnosu prema Kur’anu. Utjecaj Kur’ana 
Časnog na nas manifestuje se kroz našu iskrenost u 
ibadetima, profinjenost u našim postupcima i ljepotu 
našeg sveukupnog ponašanja (ahlak). 

Naša spoznaja Allaha, ljubav, iskrenost (ihlas) 
i bogobojaznost (takva) prema Njemu Uzvišenom 
zavise od našeg odnosa prema Kur’anu Časnom. 

Glačalo srca 

Resulullah, sallallahu alejhi ve sellem, rekao je: 

„Srca hrđaju kao što hrđa željezo Na to su časni 
ashabi rekli: 

„Allahov Poslaniče, kako se glačaju srca?“ 

Resulullah, sallallahu alejhi ve sellem, odgovorio 
je: 

„Mnogim učenjem Kurana i spominjanjem 
Allaha!" (Alijj El-Mutteki, KenzuT-ummal, II, 241) 

Najčvršće uže 

Kur’an Časni je najčvršće uže koje je Allah 
Uzvišeni pružio Svojim robovima koji žele postići 
Njegovo zadovoljstvo i koji se žele sačuvati od ružnih 
stvari i vječne kazne. Oni koji se uhvate za to uže - bit 

će spašeni, uzdignuti i poštovani, a oni koji ga napuste 
- bit će poniženi, udaljeni od pravoga puta i na kraju 
kažnjeni. Plemeniti Pejgamber, sallallahu alejhi ve 
sellem, u hadisi šerifu je rekao: 

„Kur’an je čvrsto uže čijije jedan kraj u Allahovoj 
ruci, a drugi u vašoj ruci. Stoga se čvrsto držite Njegovog 
užeta, pa nećete ni zalutati, a niti propasti." (Hejsemi, 
Medžmeu’z-zevaid, IX, 164.) 


Izvor znanja 


Izvor i riznica svakoga znanja je Allahova 
Knjiga, Kur’an Časni. Iz tog razloga najčasnije djelo, 
najveće bogatstvo i naveličanstveniji ugled je naučiti 
Kur’an i biti zauzet poučavenjem Kur’anu. Plemeniti 
Pejgamber, sallallahu alejhi ve sellem, rekao je: 


,,U Kur’anuje izviješće o onom štoje bilo prije vas i 
vijesti o onom što će bitiposlije vas. UKur’anu supresude 
za vaše sporove. Kur’an je govor koji rastavlja istinu od 
neistine, lakrdija on nikakva nije. Koji silnikga napusti 
Allah će ga uništiti, a ko bude tražio uputu izvan njega, 

Allah će ga u zabludi ostaviti. Kur’an je čvrsto Allahovo 
uže, i on je mudra opomena, Pravi put. Njega strasti ne 
mogu iskriviti, niti gajezici mogu izmijeniti. Učenjaci se 
njega ne mogu nikada zasititi, niti zastarijeva njegova 
svježina s tim što se mnogo ponavlja. Njegove čudesnosti 
se ne iscrpljuju. Džini, kada su ga čuli, nisu mogli 
odoljeti a da ne kažu: ‘Mi smo, zbilja, Kur’an, koji КјЛ 

divotu pobuđuje, slušali! On na Pravi put upućuje 
i mi smo u nj povjerovali.’ 6 Ko po Kur’anu govori - 
istinu govori. Ko po Kuranu radi - bit će nagrađen. 
Ko po Kur’anu prosuđuje - pravedno prosuđuje. Ko po 
Kur’anu pOZiva - Pravom putu pOZiva!" (Tirmizi, FedailuT- 
Kur’an, 14/2906; Darimi, Fedailu’l-Kur’an, 1.) 

Vječna mu'džiza 

Uzvišeni Allah učinio je Kur’an vječnom 
mu’džizom (nadnaravnim djelom) koja potvrđuje 
Jedinost Njegovog Uzvišenog Bića (Zat) i istinitost 
poslanstva (nubuvvet) Njegovog Poslanika, sallallahu 
alejhi ve sellem. Iz tog razloga nije moguće pobrojati 
sve nadnaravnosti koje su sadržane u Kur’anu. Do 
Sudnjega dana Kur’an će bogobojaznim srcima 
otkrivati svoje tajne i mudrosti. 

Kur'an je nadnaravan po svojoj 

konciznosti izraza i rječitosti 

Kur’an je objavljen narodu koji je bio najpoznatiji 
po rječitosti, retorici i poeziji. U tadašnjem arapskom 
društvu i djeca i odrasli su bili poznati po ljepoti 
izražavanja i retorici. Uprkos tome, jezikoslovci 
i majstori poezije su naspram kur’anskog izraza, 


јМ 6 Sura El-Džinn, 1. 

rječitosti i izvanrednog stila, ostali zapanjeni i 
pokopani u provaliji svoje nemoći. 

Premda ih je Kur’an Časni više puta pozivao da 
daju svoje odgovore i donesu nešto slično njegovim 
ajetima, Arapi iz vremena džahilijjeta nisu se usudili 
da odgovore Kur’anu, premda su bili samouvjereni u 
svoju rječitost i retoriku. 

Kur'an obavještava o gajbu (neviđenom) 

Kur’an nas obavještava o stvaranju prvog čovjeka, o 
njegovom potomstvu i prvim zajednicama i narodima, 
zatim o drevnim poslanicima i njihovim narodima. 
Sve su to nepoznate vijesti (gajb) iz drevne prošlosti o 
kojima niko nije posjedovao nikakvo znanje. 

Nadalje, Uzvišeni Allah nas obavještava o Svom 
Božanskom Biću (Zat), Svojim svojstvima (sifat) i 
djelima (ef’al), o melekima, svijetu berzaha, Džennetu 
i Džehennemu, sljedbenicima Knjige (Ehli kitab), 
munaficima i mušricima kao i njihovim spletkama i 
psihološkom stanju u kojem su se nalazili u vrijeme 
objavljivanja Kur’ana. Obavještavanje o njihovom 
stanju često je prethodilo nekim od povoda Objave, ali 
sve to predstavlja znanje o neviđenom i nepoznatom 
(gajb). 

Kur’ansko obavještavanje o događajima koji će 
se dogoditi u budućnosti također predstavlja znanje o 
neviđenom (gajb). 

Kur'an osvjetljava put naučnim otkrićima 

Kur’an donosi istinite vijesti o oplodnji jajne 
ćelije i razvoju embrija mnogo prije moderne nauke. 
Uzvišeni o tome kaže: 

,,Mi čovjeka od biti zemlje stvaramo, zatim ga 
kao kap sjemena na sigurno mjesto stavljamo, pa 
onda kap sjemena ugruškom (oplođenom jajnom 
ćelijom) učinimo, zatim od ugruška grudu mesa 
stvorimo, pa od grude mesa kosti (skelet) načinimo, 
a onda kosti mesom zaodjenemo, i poslije ga, kao 
drugo stvorenje oživimo, pa neka je uzvišen Allah, 
najljepši Stvoritelj!“ (El-Mu’minun, 12-14.) 

Ukoliko se ove kur’anske informacije uporede 
sa modernim otkrićima u biologiji, ustanovit ćemo 
identičnost informacija u oba izvora. Jedan od 
profesora embriologije na Kanadskom Univerzitetu 
u Torontu, Keith L. Moore, nakon što je u svom 
djelu objasnio stadije razvoja čovjeka u maternici, 
uporedio je svoja saznanja sa gore navedenim ajetima 
i ustanovio da su kur’anske informacije u skladu sa 
onim koje je otkrila moderna nauka, te priznao da su 
kur’anske informacije uvijekkorak ispred nauke. 

Također, činjenica da svaki čovjek ima različite 
otiske prstiju predstavlja istinu koja je otkrivena pred 
kraj 19.stoljeća. O toj istini Kur’an nas je obavijestio 
stoljećima ranije: 




Trajna Mu'džiza KUR'AN ČASNI 


„Zar čovjek misli da kosti njegove nećemo 
sakupiti? Hoćemo, Mi možemo stvoriti jagodice 
( ilS ) prsta njegovih ponovo!" (El-Kijame, 3-4) 

Pored navedenog, Kur’an Časni je prije mnogo 
stoljeća obavijestio nas o mogućnosti cijepanja atoma, 
činjenici stvaranja u parovima, morima koja se ne 
miješaju, pritisku atmosfere, vjetrovima koji oprašivaju 
biljke, i mnogim drugim činjenicama koje je otkrila 
moderna nauka. 

Na kraju, treba znati da je Kur’an uvijek ispred 
nauke, a naučna otkrića postepeno potvrđuju istinitost 
njegovih ajeta. 

Upoznaj sebe u kur'anskom ogledalu 

Čovjek sebe najbolje može upoznati u okrilju 
Kur’ana i tako najlakše može prebroditi sve materijalne 
i duhovne krize. Kur’an Časni je poput ogledala u 
kojem čovjek vidi svoje stanje, jer on nije ljudski, 
nego govor našeg Gospodara, koji nas je stvorio i koji 
najbolje zna šta nam je potrebno. U tom smislu, Kur’an 
predstavlja pismo od našega Gospodara u kojem je 
sadržano uputstvo za stjecanje vječne sreće. Stoga, onaj 
ko nauči Kur’an i razumije njegove poruke, upozna 
sebe i Allahove blagodati koje mu je darovao, a potom 
mu je olakšano da čita stranice Knjige univerzuma i 
spozna tokove Božije moći i tragove Njegove veličine. 

Kako je lijepo kazao mudrac kada je kazao: 

Pametni posmatraju mudrosti stvaranja ovoga svijeta 
i dive se Božijem savršenstvu, 
a maloumni se naslađuju njegovom hranom i pićem, 
slijedeći u tome svoje strasti! 

Ukoliko želiš razgovarati sa svojim 
Gospodarom... 

Na ovome svijetu učenje Kur’ana je najbolji način 
da jedan slabašni rob razgovara sa svojim Stvoriteljom 
i osjeti Njegove riječi u svojoj duši. 

Plemeniti Pejgamber, sallallahu alejhi ve sellem, 
rekao je: 

„Kada neko od vas poželi da zaziva svoga 
Gospodara i razgovara s Njim, neka iskreno, od srca, 
UĆi Kuran!" (Sujuti, Džami’us-saglr, I, 13/360) 

Duhovna trpeza 

Kur’an je duhovna trpeza koju je Allah Uzvišeni 
pripremio za Svoje robove. Oni koji se odazovu 
Njegovom pozivu i pristupe ovoj trpezi, naći će mir, 
sreću i zadovoljstvo u beskrajnim blagodatima Kur’ana. 

Plemeniti ashabi su živjeli sa Kur’anom i u 
njegovom okrilju, uživajući u njegovim blagodatima. 
Za njih je svaki ajet koji je dolazio Objavom bio 
poput trpeze koja se spušta sa Neba. Stoga se njihov 
cjelokupni trud sastojao od toga da razumiju Kur’an, 
- 

da žive u skladu s njim i budu primjer onih koji 
uživaju u njegovim blagodatima. 

Bogatstvo poslije kojeg nema siromaštva 

Plemeniti Pejgamber, sallallahu alejhi ve sellem, 
rekao je: 

„ Kur’anje bogatstvo poslije kojeg nema siromaštva, 
i nema većeg bogatstva od Kurana (tj. onaj ko stekne 
bogatstvo Kur’ana, drugo mu bogatstvo neće trebati!). “ 
(Hejsemi, Medžmeu’z-zevaid, VII, 158) 


Resulullahovo druženje sa Kur'anom 

Resulullah, sallallahu alejhi ve sellem, učio je 
Kur’an u svakoj prilici: kada bi ljudima dostavljao 
islam - učio bi Kur’an; kada bi bio na sijelu sa svojim 
ashabima - učio bi Kur’an; kada bi objašnjavao neki 
propis - učio bi Kur’an; kada bi ustajao noću radi 
ibadeta - posebno bi učio Kur’an... To je zbog činjenice 
što je odgovor na svako pitanje u Kur’anu. Značenje 
Kur’ana i njegova praktična primjena smješteni su 
u životu plemenitog Pejgambera, sallallahu alejhi ve 
sellem. Stoga je rečeno da je život našeg plemenitog 
Pejgambera, alejhis-selam, tefsir Kur’ana. 


o 

I oči imaju pravo na gledanje u Kur'an 

Časni ashabi Allahovog Poslanika, sallallahu 
alejhi ve sellem, mnogo su učili Kur’an. Oni nisu voljeli 
da im prođe nijedan dan u kojem nisu proučili nešto iz 
Kur’ana ili u kojem nisu gledali njegove stranice. Dan 
su počinjali učenjem Kur’ana, a ljudima koji su imali 
bolove ili nevolju u očima savjetovali su da gledaju u 
tekst Kur’ana Časnog. (Vidi: Hejsemi, VII, 165) 

Najvažnija preokupacija Resulullaha i 

njegovih ashaba 

Čak i u najtežim okolnostima Resulullah, 
sallallahu alejhi ve sellem, svoje ashabe je poučavao 
Kur’anu. Ebu Talha, radijallahu anhu, prenosi da je 
vidio Resulullaha, sallallahu alejhi ve sellem, kako 
stojeći na nogama poučava Kur’anu ashabe koji su 
stanovali na sofama njegovog mesžida, dok je za 
njegov pojas bila zadjevena kamena ploča koja je 
upirala njegov prazni stomak, održavajući njegova 
leđa uspravnim. (Ebu Nuajm, Hil’jetuT-evlija, I, 342.) 

Eto, to je bila najvažnija preokupacija plemenitog 
Pejgambera, alejhis-salatu ves-selam, i njegovih časnih 
ashaba: naučiti Kur’an i druge poučavati Kur’anu; 
razumjeti ga i drugima objašnjavati; doprijeti do 
njegovih mudrosti i pretočiti ih u svoj život. Oni su 
slast ovog prolaznog života nalazili u svakodnevnom 

učenju Kur’ana, u njegovom slušanju i postupanju u 
skladu s njegovim ajetima. 

Požrtvovanje časnih ashaba 

Časni ashabi su živjeli zajedno s Kur’anom i 
u skladu sa njegovim sadržajem. Svoje živote 
su podredili Kur’anu. Stoga im niko nije ravan u 
cjelokupnoj historiji u pogledu truda, požrtvovanja i 
hizmeta islamu. Mnogi od njih su bili izloženi torturi, 
mučenju i nepravdi, ali nisu napustili vrijednosti u koje 
su čvrsto vjerovali. Da bi živjeli u skladu Allahovih 
ajeta koje im je On objavio, napustili su svoje imetke i 
domove, čineći hidžru Allahu i Njegovom Poslaniku, 
žrtvujući tako sve što su posjedovali od ovoga svijeta. 

Trudili su se da budu „živi Kur'an" 

Kada su objavljeni kur’anski ajeti koji zapovijedaju 
udjeljivanje sadake, čak su i siromašni ashabi, koji nisu 
imali što udijeliti, počeli po brdima skupljati suharke 
koje su na leđima donosili u grad, a zatim ih prodavali 
i od tog novca udjeljivali sadaku. Na taj način su 
doživljavali radost udjeljivanja (infak) i potvrđivali 
svoju ljubav prema Allahu i Njegovom Poslaniku, 
sallallahu alejhi ve sellem, postajući primjer živog 
Kur’ana. 

Kur'an razgovara sa nježnim i čistim 

srcima 

Da bismo se istinski okoristili od Kur’ana, potrebno 
je da ostavimo ono što nam zabranjuje i ispunjavamo 
ono što nam naređuje. To će nam omogućiti postizanje 
istinske spoznaje Allaha Uzvišenog (ma’rifetullah). U 
protivnom, kao što stijene nemaju koristi od proljetne 
kiše, tako i zapečaćena srca nemaju koristi od Kur’ana. 
Štaviše, Kur’an takvim srcima još više povećava zabludu 
i propast. Zaista, oni koji se ne sretnu sa miloću i 
uputom Kur’ana bivaju izgubljeni i na kraju dožive 
veliku propast. U tom smislu je Katade, rahimehullah, 
jedan od mufessira među tabi’inima, rekao: 

„Oni koji uče Kur’an od njega imaju korist ili 
štetu. Zato Allah Uzvišeni kaže: ‘Mi objavljujemo 
u Kur’anu ono što je lijek i milost vjernicima, a 
nevjernicima on samo povećava propast.’ (El-lsra, 82)“ 

Dakle, ukoliko se usmjerimo Kur’anu srcem 
punim imana i muhabbeta, njegovi ajeti će biti lijek i 
milost za nas. 

U Kur'anu je moć, slava i ugled vjemika 

Jednom prilikom hazreti Omer, radijallahu anhu, 
u Usfanu je sreo Nafija ibn Abdi’l-Harisa, kojeg je 
prethodno postavio za namjesnika Mekke. Budući da 
je ovaj napustio Mekku, hazreti Omer ga upita: 

Koga si ostavio da upravlja Mekkelijama? 

Ostavio sam čovjeka po imenu Ibn Ebza! - 
odgovorio je Nafi. 

A ko je Ibn Ebza? - upitao je Omer. 

Jedan od naših oslobođenih robova! 

Na svom mjestu si ostavio oslobođenog roba? 
- upitao je Omer, a na njegovo pitanje Nafi je dao 
veoma poučan odgovor, rekavši: 

Ibn Ebza mnogo uči Allahovu Knjigu i 
dosljedno ispunjava njene zapovijedi i zabrane. 

Na njegove riječi Omer, radijallahu anhu, u čudu 

reče: 

Resulullah, sallallahu alejhi ve sellem, rekao 
je: „Uistinu, Allah nekim Ijudima Kur’anom poveća 
ugled i slavu, a neke njime ponizi. “ (Muslim, Musafirun, 
269) 


Kur'an je uvijek i na svakom mjestu 
kompas koji ukazuje na istinu 


Kur’an Časni je riznica nadnaravnosti (mu’džiza) 
kojima se osvjetljavaju mračne stranice historije, 
rješavaju nerješiva pitanja i dileme, omogućava 
proljeće sreće i spokoja u životu na dunjaluku i na 
ahiretu. 

Dok nam Kur’an poučno pripovijeda o drevnim 
vremenima i narodima, on nas poučava mudrosti, 
pružajući nam mnogobrojne lekcije koje su od velikog 
značaja za naš život, kako za jedinku tako i za društvo. 

Kur’an je nadnaravni govor našeg Uzvišenog 
Gospodara. Međutim, spoznati njegove mudrosti i 
okoristiti se njegovim istinama u pravom smislu riječi 
dostupno je samo onim vjernicima koji su učeni, 
bogobojazni i čistoga srca. 

Mevlana Dželaluddin Riimi, Allah mu se 
smilovao, kazuje: 

,,Na jednom putovanju Isa’u, alejhis-selam, 
pridruži se neki čovjek, pa kada naiđoše pored truhlih 
kosti, on reče: 

O Isa, pouči me Allahovom najvećem imenu 
(ismu’l-a’zam) kako bih i ja, poput tebe, oživio mrtve 
kosti! 

Na njegovu molbu Isa, alejhis-selam, reče: 

Od toga nećeš imati koristi. Da bi proučio 
Allahovo najveće ime i tako proživio mrtvoga, trebaš 
posjedovati čišći dah od kiše i u pokornosti Allahu biti 
poput meleka. Allahovo najveće ime zahtijeva čista 
usta (od zabranjenog ili sumnjivog zalogaja hrane) i 
čisto srce (od svega što udaljava od pokornosti Allahu). 
Dakle, tvoja duša treba biti čista od prljavštine harama, 
a u pokornosti Allahu trebaš biti poput meleka koji 

izvršavaju ono što im se naredi i koji ne griješe prema 
Allahu. Uistinu, dova se ne prima od onoga čija je duša 
uprljana griješenjem prema Allahu.J Kada bi ti, kojim 
slučajem, uzeo u ruku Musaov, alejhis-selam, štap, da 
li bi on, uistinu, postao aždaha... Ili, kada bi, kojim 
slučajem, znao Allahovo najveće ime (ismu’l-a’zam) i 
učinio dovu njime, da li bi ti se dova primila, ako ne 
posjeduješ čist dah poput Isaa, alejhis-selam?!“ 

Kur'an se uči srcem 

Kur’an je potrebno učiti sa prisutnošću srca, a 
dužnost očiju jeste da budu poput naočala srca. Kada 
bi svi vjernici sjeli na koljena i u isto vrijeme učili 
iz istog Mushafa, svaki od njih bi postigao korist i 
nagradu prema stanju svoga srca. 

U tom smislu Mevlana Rumi kaže: 

„Prije nego počneš učiti plemenite ajete izAUahove 
Knjige ili časne hadise Allahovog Poslanika, alejhis- 
salatu ves-selam, prvo se popravi (tj. trgni se iz nemara 
i popravi sebe u pokornosti Allahu). Ukoliko ne osjetiš 
miomiris kada uđeš u ružičnjak, ne traži mahanu 
ružičnjaku, nego svom nosu i srcu!...“ 

Kakvo srce traži Kur'an? 

Kur’anske mudrosti se otkrivaju srcu koje se očisti 
od prljavštine grijeha i uroni u svjetlo pokornosti 
Allahu Uzvišenom. Iz tog razloga je potrebno očistiti 

srce i učiniti ga nježnim takvalukom (tj. ostavljanjem 
onoga što Allah ne voli i ispunjavanjem onoga što On 
voli). U tom smislu Mevlana Rumi kaže: 

„Značenja i mudrosti Kur’ana Časnog razumiju 
samo oni koji sagore svoje strasti i niske želje, a to su oni 
koji se pred Kur’anom tope poput svijeća i čije se duše 
danonoćno naslađuju njegovim učenjem..." 

Kako se otkrivaju kur'anske mudrosti? 

O tome kako se treba okoristiti Kur’anom, 
Ibrahim Dessiikl, kaddesallahu sirrehu, rekao je 
sljedeće: 

„Onaj ko želi učiti Kur’an, prvo treba očistiti svoj 
jezik od ružnog govora. Poslije toga treba prekinuti sa 
pretjerivanjem u jelu, piću i spavanju, vodeći računa 
kada su u pitanju zabranjene ili sumnjive stvari. 
Ukoliko ne bude vodio računa o ovome, većje pokazao 
neprimjeren odnosprema Kur’anu..." 

„Dijete mojel Ukoliko želiš razumjeti kur’anske 
mudrosti i dokučiti njegove tajne, očisti svoju dušu i 
nastoj se okoristiti Kur’anom tako što ćeš ga često učiti 
i postupati po njemu! Ostavi isprazan govor, a prigrli 
dobra i korisna djela! Spusti svoje lice na zemlju (tj. 
budi skroman), ne zaboravi da si stvoren od zemlje i da 
ćeš se u nju vratiti. Boj se mnoštva svojih grijeha koji ti 
mogu biti predočeni na Sudnjem danu! Dobro preispitaj 
sebe: da li će tvoja dobra djela biti primljena ili пе?! 

Ukoliko postupiš tako, bit ćeš u stanju da razumiješ 
mudrosti i dokučiš tajne Allahovoggovora. Međutim, ako 
ne postupiš tako, znaj daje ova kapija zatvorena za tebe!“ 

Bogatstvo kur'anskih značenja 

Na beskrajnost značenja sadržanih u tekstu 
Kur’ana Uzvišeni Allah ukazuje u sljedećem ajetu: 

„Da su sva stabla na Zemlji pisaljke, a more, 
uz pomoć još sedam mora, tinta, ne bi se ispisale 
Allahove riječi; Allah je, uistinu, Silan i Mudar.” 

(Lukman, 27) 

Sva djela tefsira i te’vila Kur’ana, koja su napisana 
kao komentar značenja Kur’ana Časnog, predstavljaju 
samo jednu kofu koja je zahvaćena iz beskrajnog 
okeana. Na tu istinu Mevlana Rumi ukazuje u sljedećim 
stihovima: 

„Slova koja se nalaze u Kuranu mogućeje ispisati 
jednom okom tinte, međutim, tajne koje su u njemu 
sadržane nije moguće ispisati čak ni da su sva mora 
tinta, a stabla pisaljke. “ 


Beskrajni okean znanja i mudrosti 


Naučne činjenice i mudrosti koje su pohranjene 
u univerzumu, a koje se odnose na različite naučne 
oblasti, poput medicine, botanike, astrofizike, 
embriologije i sl., otkrivaju se naučnicima u skladu 

obuhvatnosti njihovog istraživanja i snage poimanja. 
Također, naučne činjenice koje su pohranjene u 
Kur’anu otkrivaju se islamskim učenjacima u skladu 
njihove upućenosti u kur’anske nauke i stepena 
bogobojaznosti. Međutim, istine koje se otkrivaju iz 
Kur’ana kao naučne činjenice, baš kao i naučna otkrića 
u prirodi i tehnici, otkrivaju se Allahovom voljom, 
onoliko koliko On hoće. Učenjaci i znalci Kur’ana već 
1400 godina iz okeana Kur’ana crpe istine kojima se 
stječe ispravna spoznaja, svjetonazor i duhovnost. Do 
Sudnjega dana će biti otkriven veliki broj kur’anskih 
istina, međutim, nikada neće presušiti istine i mudrosti 
koje se nalaze u ovom beskrajnom okeanu. Na to nam 
ukazuje i hadis-i šerif u kojem plemeniti Pejgamber, 
sallallahu alejhi ve sellem, kaže: 

„...Njegove čudesnosti se ne iscrpljuju..." (Tirmizi, 
FedailuT-Kur’an, 14) A to je zbog činjenice što svaka riječ 
iz Kur’ana sadrži mnogo veću mudrost od onoga što 
razumije iz nje onaj koji razumije njeno značenje. 



Naravno, velikoj većini muslimana potrebno 
je znanje o osnovnom značenju Kur’ana, jer je ono 
sasvim dovoljno da se život uredi prema Allahovoj 
riječi i postigne sreća na oba svijeta. S druge strane, 
treba imati na umu da niko od ljudi nije u stanju 
postići kompletno znanje o značenjima, tajnama i 
mudrostima Kur’ana, jer su čovjekove mogućnosti 
ograničene. Na kraju, Kur’an je manifestacija Božijeg 

govora u kojem su sadržane osnove svih znanja i 
nauka, kao izraz Božije dobrote prema ljudima. 

Kur'an je izvor časti i ugleda 

Uzvišeni Allah kaže: 

,,Mi vam Knjigu objavljujemo u kojoj je slava 
vaša, pa zašto se ne opametite?“ (El-Enbija, 10 .) 

Kur’an je krunska počast koju je ljudima 
ukazao njihov Gospodar u periodu poslanstva od 
Adema, alejhis-selam, do poslanika ahir-i zemana, 
Muhammeda sallallahu alejhi ve sellem, kojim je 
upotpunjena vjera i završeno slanje poslanika. Iz tog 
razloga možemo reći da će srca koja se istinski 
usmjere prema Kur’anu sigurno postići ispravnu 
spoznaju i odgoj koji vode vječnoj sreći. Uistinu, onaj 
ko ne bude prosvijetljen nurom Kur’ana neće moći 
ispravno spoznati svoga Stvoritelja i neće naći pravi 
smisao života i smrti. 

Zbog navedenog, Kur’an je svjetlo naših očiju, 
radost naših srca i izvor naše upute. Allahova Knjiga 
(Kitabullah) je predislamsku arapsku pustinju učinila 
baščom, a od neznalica koji su živjeli u tmini nasilja, 
načinio je najsvjetliju civilizaciju. Neprijateljstva, 
sukobi i nemoral zamijenjeni su bratskom ljubavlju, 
mirom i ćudoređem. Plemena koja su se međusobno 
uništavala prije objave Kur’ana i dolaska islama, 
utonula su u slatki spokoj i blagostanje. Kur’an je 

postao zvijezda vodilja sretnoj generaciji ashaba i 
zbog toga su oni uzdignuti na najviši stepen ugleda, 
časti i civilizacije. Poslije njih su neki narodi slijedili 
njihove stope i bili uzdignuti, a neki su krenuli drugim 
putevima i postali poniženi. 

U našemvremenu, Kur’anpredstavljanajuticajnije 
sredstvo kojim neki narod - kao i jedinka - postiže 
slavu, ugled i sreću, i ova zakonitost će trajati do 
Sudnjega dana. 

Ljudi koje je plemeniti Pejgamber 

najviše volio 

Kulejb ibn Šihab kazuje, da je Alija ibn Ebi Talib, 
radijallahu anhu, jednom prilikom čuo glasove iz 
mesdžida u Kufi, pa je upitao prisutne o čemu se radi, 
na što mu rekoše: 

„Neki ljudi uče Kur’an i poučavaju druge Kur’anu!“ 

Nakon ovakvog njihovog odgovora hazreti Alija, 
radijallahu anhu, reče: 

„Blago njima! Ljudi poput njih su bili najdraži 
Allahovom Poslaniku, sallallahu alejhi ve sellem.“ 
(Hejsemi, Medžme’uz-zevaid, VII, 162) 

Osobine „čuvara" Kur'ana 

Ljudi koji se druže sa Kur’anom; oni koji ga 
svakodnevno uče, pamte, proučavaju i njemu druge 
poučavaju, trebaju oživljavati srca ljudi poput proljetne 

kiše koja oživljava zemlju, pa njome niče zeleno rastinje 
i bujni vrtovi i bašče. Opisujući ,,čuvare“ Kur’ana, 
Abdullah ibn Mes’ud, radijallahu anhu, rekao je: 

„...Опај ko nauči napamet Kur’an treba među 
ljudima biti poznat po svojoj šutnji i odmjerenosti u 
govoru. Hafiz muttekija (koji je bogobojazan) treba 
biti učen, uplakanih očiju, tužnog lica, dostojanstvenog 
držanja i dugog razmišljanja (...).“ (Ebu Nuajm, Hil’jetu’l- 
evlija, I, 130) 

Istinski čuvar Kur'ana je Allah Uzvišeni 

Kur’an Časni je posljednja od četiri objavljene velike 
Knjige. Uzvišeni Hakk se obavezao da će samo Kur’an 
sačuvati do Sudnjega dana. Tako On Uzvišeni kaže: 

,,Mi, uistinu, zikr (Kur’an) objavljujemo i zaista 
ćemo Mi nad njim bdjeti!” (El-Hidžr, 9.) 

Dakle, jedina Božija Knjiga čije je svako slovo 
autentično sačuvano jeste Kur’an Časni. Naravno, u 
tom pogledu svako od nas treba se truditi da bude od 
onih Allahovih robova preko kojih On Uzvišeni čuva 
Svoju Knjigu. 

Da li će se Kur'an zauzimati za nas, ili će 

nas tužiti? 


Kur’an će trajati sve dok postoje ljudi. Kada 
nastupi Smak svijeta, nastupit će kraj i ljudskom rodu. 

Bit će izbrisan tekst sa stranica Kur’ana. Kosmos će 
se pocijepati i zdrobiti u prašinu... Nastupit će Dan 
koji nema većeri. Tog Dana ljudi koji zasluže šefa’at 
Allahovog Poslanika, sallallahu alejhi ve sellem, i 
šefa’at Kur’ana - ući će u Džennet. Međutim, na koga 
se Kur’an bude tužio toga Dana - čeka koban kraj, jer 
će njegovo mjesto vječni Džehennem biti. 

Porušene kuće... 

Čovjekov ugled kod njegovog Gospodara zavisi 
od njegovog odnosa prema Kur’anu. Iz tog razloga 
svaki mu’min i mu’minka trebaju imati cilj da u svome 
životu demonstriraju „živi Kur’an', poput Allahovog 
Miljenika, sallallahu alejhi ve selem. 

Sljedeće upozorenje plemenitog Pejgambera, 
sallallahu alejhi ve sellem, veoma je važno za sve nas: 

„Опај ko u svom srcu ne bude imao ništa od 
Kur’ana, ОП je pOput SrUŠene kuće.“ (Tirmizi, FeđailuT- 
Kur’an, 18; Darimi, FedailuT-Kur’an, 1) 

Da bismo boravili u hladu Arša 

Plemeniti Pejgamber, sallallahu alejhi ve sellem, 
rekao je: 

„Odgajajte djecu na način da zavole troje: 
Allahovog Poslanika (s.a.v.s.), njegovu porodicu (Ehli 
bejt) i učenje Kur’ana! Čuvar Kur’ana (onaj koji ga 

nauči, koji poučava njemu i koji na tom putu čini 
hizmet) bit će u hladu Arša zajedno sa vjerovjesnicima 
i dobrim Ijudima, na Dan kada ne bude drugog hlada. “ 
(Munavi, FejduT-kadir, I, 226.) 


Najgori oblik zapostavljanja 

Od grijeha koji (po)najviše tminom ispunjavaju 
čovjekovu dušu jeste zapostavljanje Kur’ana Časnog. 
Plemenitom Pejgamberu, sallallahu alejhi ve sellem, 
pokazani su grijesi njegovog ummeta, pa je vidio da je 
zaboravljanje i zapostavljanje Kur’ana jedan od velikih 
grijeha. Zbog toga imamo obavezu da sebe i svoju 
djecu ukrasimo ahlakom Kur’ana i ljubavlju prema 
Kur’anu. 


Šaljimo svoju djecu u „škole Kur’ana“, koje je naš 
narod podigao sa velikim požrtvovanjem i odricanjem, 
odvajajući dio hljeba od sebe i svoje porodice, a 
s ciljem da se novim generacijama pruži znanje i 
odgoj Kur’ana. Ne smijemo se nehajno odnositi 
prema Kur’anu i dopuštati da ove „škole Kur’ana" 
nemaju polaznika, jer bismo time natovarili veliki 
grijeh na svoje breme. Ne dopustimo sebi da budemo 
od onih koji nisu spoznali veličanstvenu vrijednost 
Kur’ana Časnog, darovanu od Uzvišenog Allaha. Ne 
dopustimo sebi da budemo od onih koji svoju rođenu 
djecu lišavaju blagoslova Kur’ana tako što brinu za 
njihovu budućnost, trčeći za ovozemnim, prolaznim i јШр 

lažnim blagodatima, i polažući nadu u razne diplome 
i zvanja. Na kraju, svako će vidjeti prolaznost ovoga 
svijeta i njegovih blagodati, ali će tada biti kasno i neće 
biti prilike da nadoknadimo ono što smo propustili. 

U tom smislu, nikada ne smijemo zaboraviti da 
su sreća i životni uspjeh naše djece u ruci Uzvišenog 
Allaha, stoga nemojmo zbog prolaznog dunjaluka 
dovoditi u opasnost našu vječnost. Uz sve to, 
potrudimo se da uredimo svoj život u skladu sa ajetom 
koji učimo na svakom rekatu namaza: 

„(Gospodaru naš!) Samo Tebe obožavamo i 
samo od Tebe pomoć tražimo!“ (El-Fatiha, 5.) 

Preispitajmo se u pogledu Kur'ana! 

Nije dovoljno samo reći: „Ја volim Kur’an!“, 
a da sami sebe ne upitamo: „Koliko smo usvojili 
ahlak Kur’ana? Koliko propisa Kur’ana izvršavamo? 
Koliko šaljemo svoju djecu u mekteb i „škole Kur’ana", 
a potom: da li naši evladi usvajaju kulturu i ahlak 
Kur’ana? Razmišljamo li o tome da li će Kur’an na 
Sudnjem danu biti naš zagovornik (šefatčija) ili će 
se žaliti na nas? Ova, i slična pitanja, trebamo često 
postavljati sebi i tako preispitivati svoj odnos prema 
Kur’anu Časnom.. 

Blago onome koji se druži s Kur'anom! 

Rekao je Allahov Poslanik, sallallahu alejhi ve 
sellem: 

„Učite Kur’an, jer će on na Sudnjem danu biti 
zagovornik onima koji ga budu učili!" (Muslim, Musafirin, 
252-253; Ahmed, V, 249-251.) 

,,Na Sudnjem danu će roditeljima onoga koji uči 
Kur’an i postupa u skladu Kur’ana biti stavljena kruna, 
čije će svjetlo biti Ijepše od svjetla Sunca, kada bi se ono 
smjestilo u jednu od ovosvjetskih kuća. Pa šta mislite 
kakvo će svjetlo imati onaj koji postupa i radi u skladu 
sa Kur’anom?" (Ebu Davud, Vitr, 14/1453.) 

„Allah ne sluša nikoga kao što sluša Svoga roba 
koji u noći klanja dva rekata (na kojima uči Kur’an). 
Dok je rob u namazu, Allahova milost se prosipa po 
njemu. Robovi se ne mogu približiti svome Gospodaru 
ničim boljim od druženja s Kur’anom!“ (Tirmizi, Fedailu’l- 
Kur’an, 17/2911.) 


Jedna od nagrada za druženje s Kur'anom 


Pravi hafizi Kur’ana - a to su oni koji istinski 
uče Kur’an i žive u skladu sa Kur’anom - imaju 
velike nagrade od svog Gospodara na oba svijeta: i 
na dunjaluku i na ahiretu. Jedan od Allahovih dobrih 
robova, Mahmud Sami Ramazanoglu, kuddise 
sirruhu, ispričao nam je slučaj jednog istinskog hafiza 

koji je živio u Adani (grad na jugoistoku Turske, 
o.prev.) i koji je ukopan u istoimenom gradu. Trideset 
godina nakon njegove smrti vlasti su zbog izgradnje 
puta izmještale mezarluk u kojem je bio pokopan ovaj 
hafiz, pa kada su otkopali njegov mezar, vidjeli su da se 
njegovo tijelo nije nimalo promijenilo i da su njegovi 
ćefini potpuno bijeli i čisti, kao na dan kada je umotan 
u njih. Mahmud Sami-efendija bio je lično svjedok 
ovom slučaju. 

Plemeniti Pejgamber, sallallahu alejhi ve sellem, 
rekao je: 

„Kada umre jedan cuvar Kurana (tj. hafiz koji 
je živio u skladu sa propisima Kur’ana, ukrasio se 
ahlakom Kur’ana i upotpunio svoj iman mudrostima 
Kur’ana), Uzvišeni Allah naredi zemlji da ne uništava 
njegovo tijelo. Tada zemlja kaže: ‘Gospodaru moj, kako 
da uništavam njegovo tijelo dok je u njegovim prsima 
Tvoj gOVOr?!“ (Dejlemi, I, 284/1112; Ali El-Mutteki El-Hindi, I, 
555/2488) 

Da su naša srca čista... 

Hazreti Osman, radijallahu anhu, imao je običaj 
ovako govoriti: 

,,Da su naša srca čista, mi se ne bi mogli zasititi 
Allahovog govora (tj. kada bi Ijudi očistili svoju dušu i 
prečistili svoje srce, ne bi se mogli zasititi učenja Kur’ana 

Časnog.)“ I govorio je: „Ја mrzim da mi prođe jedan 
dan u kojem nisam otvorio Mushaf. “ 

Služiti Kur'anu 

Služiti Kur’anu, koji je objavljen na čisto srce 
Resulullaha, sallallahu alejhi ve sellem, a koji je on 
svojim ličnim primjerom, kroz život, protumačio 
svijetu, predstavlja jedan od najjasnijih pokazatelja 
slijeđenja njegovog sunneta i usvajanja njegovog 
ahlaka. U tom smislu plemeniti Pejgamber, sallallahu 
alejhi ve sellem, kaže: 

„Najbolji među vama je onaj koji nauči Kur’an i 
podučava Kur’anu .“ (Buhari, Fedailul-Kur’an, 21.) Allahov 
Poslanik, sallallahu alejhi ve sellem, predstavlja 
najbolji primjer kako se treba odnositi prema Kur’anu 
i biti zauzet Kur’anom u svakoj prilici. Naučiti Kur’an 
i omogućiti drugima njegovo učenje i proučavanje 
predstavlja obavezu i odgovornost svakog muslimana. 
Jednom riječju, ljubav i služenje Kur’anu predstavljaju 
obilježje mu’mina. 

Kako treba učiti Kur'an? 

Srca onih koji uče, poučavaju i služe Kur’anu 
trebaju biti ispunjena ljubavlju i strahopoštovanjem 
prema Allahu Uzvišenom, kako bi se njihovo stanje 
srca prenosilo na one koji su u njihovom okruženju. 

Jednom prilikom upitali su Resulullaha, sallallahu 
alejhi ve sellem: 

„Kakvim glasom i kiraetom je najljepše učiti 
Kur’an?" 

On, alejhis-salatu ve selam, odgovorio je: 

„Najljepše učenje Kur’ana je kod učača u čijem 
glasu i kiraetu osjetiš strahopoštovanje prema Allahu. “ 
(Darimi, FedailuT-Kur’an, 34.) 

Na kraju, treba znati da učenje Kur’ana, koje 
ne silazi sa jezika na srce, neće omogućiti dubinu 
iskrenih osjećanja i istinsko razmišljanje (tefekkur) o 
Allahovim ajetima. 


Edeb prema Kur'anu 

Prema Allahovom govoru trebamo se odnositi sa 
lijepim edebom i poštovanjem. Naprimjer, Kur’an se 
ne smije uzimati bez abdesta, tj. ne smije se učiti a niti 
podučavati osim u čistom stanju. To je zbog činjenice 
što Allah Uzvišeni kaže: 


„Dodirnuti ga (Kur’an) smiju samo oni koji su 
čisti..“ (El-Vaki’a, 79.) 



Ovaj ajet se odnosi na čistoću koja se postiže 
uzimanjem abdesta ili gusulom (kupanjem) nakon 
polucije, mjesečnice i postporođajnog pranja kod 
žena. Četiri istinska mezheba su jedinstvenog stava 

da je zabranjeno uzimati Kur’an bez abdesta. Ovaj 
propis je do nas prenesen kao jednoglasni stav 
učenjaka (idžmau’l-ummeti) još od vremena hazreti 
Pejgambera, sallallahu alejhi ve sellem. 

Imam Malik, rahimehullah, rekao je: 

„Osobi koja nije čista, pokuđeno (mekruh) je da 
uzima Mushaf, pa makar se on nalazio u svom omotu 
ili na jastuku.. To je zbog poštovanja prema Kur’anu.“ 
(Malik, Muvetta, Kur’an, 1.) 


Iskazivanje poštovanja prema Kur'anu je 
od takvaluka 

Oblici iskazivanja poštovanja prema Kur’anu, kao 
što su: da Mushaf ne spuštamo ispod pojasa, da prema 
njemu ne pružamo noge, da na njega ne stavljamo 
druge knjige ili stvari, da ne ulazimo s njim u toalet 
i sl., predstavljaju oblik poštovanja koji trebamo 
ispunjavati u svakoj prilici i tome podučavati mlađe 
naraštaje. To je zbog činjenice što je Kur’an Časni 
jedna od temeljnih svetinja islama (šea’iru’TIslam). U 
tom smislu Uzvišeni Allah kaže: 

„...ко poštuje Allahove svetinje - znak je 
bogobojaznosti (takvaluka) srca.“ (El-Hađž, 32.) 

Naučiti jezik Kur'ana 

Ako u ovom prolaznom životu postoji potreba za 
učenjem nekog jezika, to je bez ikakve sumnje arapski 
jezik - jezik Kur’ana Časnog. Razlog tome je činjenica 
što poznavanjem jezika Kur’ana razumijemo njegovo 
značenje, propise, moral i lakše uspostavljamo bliskost 
s njim. Pored toga, znati i razumjeti jezik Kur’ana 
sigurno će nam omogućiti više vrijednosti, ljudskosti, 
blagosti i profinjenosti. 

Zaraditi vječnu sreču 

Najbolja pomoć koja se može ukazati jednom 
čovjeku jeste pomoći mu da zaradi vječnu sreću, a 
ona se postiže robovanjem Allahu onako kako je On 
Uzvišeni zadovoljan. U tom smislu, ovaj prolazni život 
je potrebno usmjeriti po kur’anskim smjernicama, 
uskladiti ga sa kur’anskim propisima i ukrasiti svoju 
ćud kur’anskim ahlakom. 

U Kur'anu je spas 

U prošlosti je bilo mnogo perioda u kojima je 
ummet stagnirao, ali je svakoga puta nalazio spas 
tako što se vratio hizmetu Kur’anu Časnom. Ummet 
u našem vremenu može se podići iz prašine i vratiti 
svoju slavu ukoliko se posvetimo radu sa Kur’anom 
i omogućimo našem narodu vezu s Kur’anom. 
Napominjemo da je ovosvjetski uspjeh, moć i slava 

ummeta direktno povezana sa njegovim odnosom 
prema Kur’anu i islamskoj duhovnosti, što predstavlja 
historijsku činjenicu koja se više puta ponovila u 
prošlosti. Naprimjer, moć i slava Osmanske države, 
koja je trajala više od šest stotina godina i koju nije 
posjedovala nijedna islamska država prije, temeljila 
se na privrženosti Kur’anu i islamskoj duhovnosti. U 
poznatom predanju se navodi da Orhan Gazi (otac 
Osmana Gazija, osnivača Osmanske države, o.prev.) 
dok je bio gost kod jednog prijatelja, nije mogao 
pružiti noge i zaspati u sobi u kojoj se nalazio Mushaf. 
Stoga je cijelu noć proveo s Kur’anom. Također, kada 
je sultan Selim u Istanbul donio „svete emanete“ (tur. 
Kudsi emanetler; tj. lične stvari Allahovog Poslanika, 
sallallahu alejhi ve sellem, o.prev.), odredio je da pored 
njih četrdeset hafiza neprekidno uči Kur’an, što je 
trajalo više od četiri stoljeća. Ovaj njihov odnos prema 
Kur’anu omogućio im je veliku moć i slavu. 

Biti „Ehli Kur'an" 

Ukoliko se smatramo pripadnicima ummeta 
Muhammeda, sallallahu alejhi ve sellem, i ako želimo 
slijediti njegov svijetli sunnet i ukrasiti se njegovim 
ahlakom, dužni smo prije svega biti „Ehli Kur’an“. 
To je zbog činjenice što je hazreti Aiša, naša majka, 
radijallahu anha, za plemenitog Pejgambera, alejhis- 
selam, kazala da je „njegov ahlak hio Kuran!“ 

Da bismo svoje srce ukrasili osjećanjima 
i duhovnošću kakvu je posjedovao Resulullah, 
sallallahu alejhi ve sellem, potrebno je da usvojimo 
znanje Kur’ana i ukrasimo se ahlakom Kur’ana. 

Molim Uzvišenog Hakka da naša srca ukrasi 
kur’anskim znanjem, mudrošću, svjetlom i radošću, 
a potom da nas učini od onih koji istinski vole 
Njegovog Pejgambera, alejhis-salatu ves-selam, 
i slijede ga u njegovom odnosu prema Kur’anu! 
Allahu naš, sačuvaj našu domovinu i narod od 
zapostavljanja Kur’ana i njegovog ahlaka! Omogući 
nam svaki posao koji će biti u službi Kur’ana: 
njegovog učenja, poučavanja i prenošenja novim 
generacijama! Gospodaru naš, učini da Kur’an bude 
uzrokom naše veličine na ovom prolaznom svijetu i 
povodom za ulazak u Tvoj vječni Džennet!... 


Amin! 

Priznanje savjesti.47 

Čovjek će biti s onim koga voli.47 

Ljubav traži odano srce.48 

Da ne bi postupio suprotno sunnetu.49 

Uskladiti život prema njegovom životu.49 

Njegova najveća briga je ,,ummet“.49 

U kojoj mjeri se poistovjećujemo s njim?.50 

Koliko smo zajedno s njim?.51 

Salavat - Allahova zapovijed.51 

Mi imamo potrebu za njim.52 

On je naš lijek.53 E 

Manifestacija milosti.57 

Božanska poruka.58 

Njegovo svako slovo je čudo.58 

Riznica tajni i mudrosti.58 

Sreća sadržana u druženju s Kur’anom.59 

Svaki ajet je poziv na razmišljanje.59 

Blagoslovljena zemlja.60 

Dva važna emaneta.60 

Recept je u Kur’anu.61 

Kako se okoristiti Kur’anom?.61 

Ljudi kojima se može zavidjeti.62 

Kur’an odražava stanja i osobine 

Allahovih poslanika, alejhimus-selam.62 

Sve istine se nalaze u Kur’anu.63 

Kur’an poučava edebu (uljudnosti).63 

Kur’an je pokazatelj našeg takvaluka.64 

Glačalo srca.64 

Najčvršće uže.64 

Izvor znanja.65 

Vječna mu’džiza.66 

Kur’an je nadnaravan po svojoj konciznosti 

izraza i rječitosti.66 

Kur’an obavještava o gajbu (neviđenom).67 

























Sadržaj 


Kur’an osvjetljava put naučnim otkrićima.68 

Upoznaj sebe u kur’anskom ogledalu.69 

Ukoliko želiš razgovarati sa svojim Gospodarom.... 70 

Duhovna trpeza.70 

Bogatstvo poslije kojeg nema siromaštva.71 

Resulullahovo druženje sa Kur’anom.71 

I oči imaju pravo na gledanje u Kur’an.72 

Najvažnija preokupacija Resulullaha i 

njegovih ashaba.72 

Požrtvovanje časnih ashaba.73 

Trudili su se da budu „živi Kur’an 1 .73 

Kur’an razgovara sa nježnim i čistim srcima.74 

U Kur’anu je moć, slava i ugled vjernika.74 

Kur’an je uvijek i na svakom mjestu kompas koji 

ukazuje na istinu.75 

Kur’an se uči srcem.77 

Kakvo srce traži Kur’an?.77 

Kako se otkrivaju kur’anske mudrosti?.78 

Bogatstvo kur’anskih značenja.79 

Beskrajni okean znanja i mudrosti.79 

Kur’an je izvor časti i ugleda.81 

Ljudi koje je plemeniti Pejgamber najviše volio.82 

Osobine ,,čuvara“ Kur’ana.82 

Istinski čuvar Kur’ana je Allah Uzvišeni.83 

Da li će se Kur’an zauzimati za nas, 

ili će nas tužiti?.83 

Porušene kuće.84 

Da bismo boravili u hladu Arša.84 

Najgori oblik zapostavljanja.85 

Preispitajmo se u pogledu Kur’ana!.86 

Blago onome koji se druži s Kur’anom!.87 

Jedna od nagrada za druženje s Kur’anom.87 

Da su naša srca čista.88 

Služiti Kur’anu.89 

Kako treba učiti Kur’an?.89 

Edeb prema Kur’anu.90 

Iskazivanje poštovanja prema 

Kur’anu je od takvaluka.91 

Naučiti jezik Kur’ana.92 

Zaraditi vječnu sreću.92 

U Kur’anu je spas.92 

Biti „Ehli Kur’an 1 .93 

SADRŽAJ.95 

